Wad separa kritikal HRPZ II ditukar jadi ICU, pesakit di Kelantan melonjak

Jumlah pesakit Covid-19 yang dirawat dalam Unit Rawatan Rapi (ICU) di Kelantan sudah penuh hingga mencecah 97 peratus dan Hospital Raja Perempuan Zainab II (HRPZ II) terpaksa menjadikan wad separa kritikal hospital itu sebagai ICU tambahan.

Pengarah HRPZ II Datuk Dr Selasawati Ghazali berkata langkah itu susulan lonjakan kes baharu harian Covid-19 yang tinggi di negeri ini menyebabkan pihaknya terpaksa meningkatkan kapasiti katil di ICU sedia ada.

“Sekarang kapasiti penggunaan katil ICU mencapai tahap maksimum antara 95 hingga 97 peratus. Jadi kami mengambil inisiatif untuk menjadikan wad separa sebagai ICU dengan tambahan 22 buah katil.

“Keperluan tambahan ini perlu memandangkan kami juga menerima kes-kes kecemasan membabitkan pembedahan, ibu bersalin atau anak-anak kecil melibatkan kes trauma dan sebagainya,” katanya dipetik Bernama.

Beliau berkata demikian kepada pemberita selepas menerima sumbangan 2,780 pelitup muka daripada Persatuan Pemaju Hartanah dan Perumahan Malaysia (Rehda) Kelantan yang diwakili pengerusinya, Datuk Syamsuri Awang Mat di HRPZ II.

Mengulas lanjut, Dr Selasawati berkata pihaknya akan turut bekerjasama dengan Hospital Universiti Sains Malaysia, Kubang Kerian dan Hospital Pakar Perdana, Kota Bharu untuk menempatkan pesakit bukan Covid-19 yang memerlukan rawatan di ICU.

“Disebabkan kes-kes di ICU semakin meningkat, kita perlu semak semula untuk menerima kes-kes yang memerlukan bantuan pernafasan atau rawatan rapi, jadi kita harap dengan adanya kerjasama ini nanti sekurang-kurangnya ia dapat membantu.

“Sebab itu persediaan ICU adalah perlu bukan sahaja untuk tampung kes Covid-19 tetapi termasuk juga pesakit bukan Covid-19,” katanya.

Selain itu menurut beliau bagi mengurangkan pergerakan pesakit ke hospital, pihaknya turut menyediakan pemberian bekalan ubat secara pos.

“Kita meningkatkan pemberian bekalan ubat dari tempoh sebulan menjadi tiga bulan. Bagaimanapun, sekiranya berlaku kecemasan atau gejala, mereka perlu datang ke hospital,” katanya.


Pembangkang masih berdegil, Speaker tolak usul bincang saham Azam

Sepatutnya sidang khas Sidang Parlimen hari ini membincangkan isu berhubung bencana banjir baru-baru ini, namun blok pembangkang masih cuba mempolemikkan isu berkaitan pemilikan saham Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

Bagaimanapun, usaha pembangkang untuk mengemukakan usul tersebut ditolak Speaker Dewan Rakyat, Tan Sri Azhar Azizan Harun serta-merta.

Terdahulu, pemimpin pembangkang mengadakan himpunan di luar Parlimen bagi menyatakan rasa tidak puas hati mereka bersabit isu melibatkan Azam.

Usul itu dikemukakan oleh Ahli Parlimen Pulai, Datuk Seri Salahuddin Ayub, kepada Speaker Dewan Rakyat, semalam.

Azhar berkata, usul itu ditolak memandangkan agenda Mesyuarat Khas Penggal Keempat Parlimen Ke-14 di Dewan Rakyat, yang ditetapkan hari ini adalah berkaitan isu banjir.

“Hari ini agendanya banjir, bukan berkenaan rasuah. Saya akui terima usul tersebut sehari lepas dan saya sudah menjawab bahawa sidang khas ini dipanggil Perdana Menteri berdasarkan kuasa mutlak Perdana Menteri.

“Oleh sebab itu, saya tidak ada kuasa menentang atau menerima usul berkenaan. Kalau Yang Berhormat Pulai fokus, agenda ini ditetapkan Perdana Menteri.

“Sehingga hari ini, saya tidak mempunyai apa-apa notis dari Perdana Menteri (mengenai agenda lain), maka saya anggap usul itu dianggap tidak akan dimasukkan dalam agenda hari ini,” katanya di Dewan Rakyat hari ini.

Beberapa Ahli Parlimen pembangkang iaitu Gobind Singh Deo (PH-Puchong) dan Nga Kor Ming (PH-Teluk Intan) kemudiannya bagun meminta perkara sama dibahaskan, namun Azahar kekal dengan keputusan untuk tidak menerima usul berkenaan.


RoS beri kelulusan, kini ‘Top 5’ UMNO boleh bincang tarikh PRU segera

UMNO kini boleh memulakan perbincangan dalam kalangan “Top 5” pemimpin utamanya untuk menentukan tarikh pilihan raya umum ke-15 (PRU-15) dengan kadar segera.

Ketua Penerangannya, Shahril Hamdan berkata susulan keputusan Jabatan Pendaftaran Pertubuhaan (ROS) meluluskan permohonan untuk menangguhkan pemilihan parti, UMNO kini boleh menumpukan sepenuhnya ke arah persediaan menghadapi PRU-15 tanpa wujud lagi soal tanda tanya.

“Tiada tanda soal lagi yang mana akan datang dahulu. Tumpuan utama parti sekarang adalah untuk menghadapi PRU Ke-15.

“Seperti diputuskan oleh Perhimpunan Agung UMNO (PAU) 2021 dan diperkuat dengan pengumuman hari ini, pemilihan lepas PRU. Tarikh PRU, ‘top five’ bincang, bawa ke Majlis Tertinggi (MT), kemudian kita masuk gelanggang,” katanya dalam satu kenyataan di Facebook beliau.

Jelasnya lagi, kelulusan diberi RoS terhadap pindaan Perlembagaan UMNO, menepati kehendak parti itu.

Beliau berkata, kini masanya ahli dan pimpinan parti berhenti mengadu domba antara satu sama lain, tidak bergaduh atau syak wasangka, jauh sekali menuduh sensasi pemimpin UMNO cuba mensabotaj ketetapan parti sendiri.

“Walau apa pun desas-desus di luar sana, akhirnya kita ukur melalui hasilnya, ketetapan parti diangkat dan diutamakan. Sekarang masa untuk semua figura UMNO menjadi penyatu.

“Pemilihan (parti) pasti selepas PRU, maka tambah kuat lagi, tiada sebab untuk menjadi selain dari penyatu menjelang PRU ini. Di kala parti kita di ambang kemenangan, kita pilih kesepakatan untuk meyakinkan rakyat memilih kestabilan,” katanya.

Difahamkan, UMNO juga dijadual mengadakan mesyuarat MT minggu depan, antara lain bagi membincangkan berkaitan persiapan parti itu untuk PRU serta lanjutan keputusan RoS ini.

Setiausaha Agung UMNO, Datuk Seri Ahmad Maslan dalam satu kenyataan hari ini mengesahkan RoS sudah meluluskan usul pindaan Perlembagaan UMNO yang diputuskan parti itu sebelum ini.

Katanya, kelulusan diberikan oleh RoS, selepas menilai segala dokumen berkaitan pindaan itu lebih 60 hari, akan berkuat kuasa mulai hari ini.


RUU pindaan Perlembagaan mula dibentang bagi memasukkan fasal 3A

Rang Undang-Undang (RUU) Perlembagaan (Pindaan) (No. 3) 2022 mula dibentang kerajaan hari ini pada sidang khas Dewan Rakyat dengan tujuan untuk memasukkan fasal 3A dalam Perkara 10 Perlembagaan Persekutuan.

Fasal 3A adalah berhubung hak dan kebebasan seseorang individu untuk berpersatuan, ia dibimbangi oleh beberapa pengkritik bakal memberi implikasi buruk terhadap sistem demokrasi negara selepas ini.

Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar membentang usul pindaan tersebut semasa sesi Mesyuarat Khas Dewan Rakyat pagi tadi dengan membacakan pindaan tersebut dibuat bertujuan untuk memberi punca kuasa bagi membolehkan RUU Anti Lompat Parti dapat dibentang selepas ini.

“RUU yang akan saya bentangkan bertujuan meminda Perkara 10 dengan maksud memasukkan fasal 3A selepas fasal 3 bagi sekatan ke atas hak untuk membentuk persatuan yang diberikan oleh perenggan c fasal 1 yang berhubung dengan keahlian dalam parti politik Ahli Dewan Rakyat dan Dewan Undangan Negeri boleh juga dikenakan oleh undang-undang persekutuan.

“Pindaan ini turut memberi punca kuasa bagi membolehkan satu akta khsusunya berhubung larangan ahli dewan bertukar parti digubal dan diluluskan di Parlimen,” katanya ketika membentangkan RUU berkenaan di Parlimen.

Persoalan di Dewan Rakyat hari ini adalah sama ada cadangan kerajaan untuk menambah fasal 3A dalam Perkara 10 Perlembagaan Persekutuan.

“Fasal 3A – Meskipun dengan perenggan (c) Fasal (2) dan Fasal (3), sekatan terhadap hak berpersatuan dalam perenggan (c) Fasal (1) berkaitan keahlian dalam parti politik ahli Dewan Rakyat dan ahli Dewan Undangan Negeri juga boleh dikenakan oleh undang-undang persekutuan.”

Wan Junaidi membayangkan perkara itu tidak akan diundi hari ini kerana ada perkara yang memerlukan pertimbangan lanjut oleh Jawatankuasa Pilihan Khas Parlimen.

Dalam ucapannya, Wan Junaidi memaklumkan Perdana Menteri Ismail Sabri Yaakob mengadakan mesyuarat saat akhir dengan kepimpinan PH pagi ini, yang memutuskan tiga perkara.

Pertama, takrifan “lompat” perlu dinyatakan dalam RUU yang dibahaskan hari ini.

Kedua, Perkara 48(6) berkenaan hilangnya kelayakan untuk tempoh lima tahun individu yang letak jawatan sebagai ahli parlimen untuk kembali memegang jawatan itu, perlu dimansuhkan.

Perkara ketiga berkenaan RUU yang khusus untuk menghalang wakil rakyat daripada bertukar parti.

“Isu ini akan dibangkitkan dan dibincangkan oleh sebuah Jawatankuasa Pilihan Khas Parlimen yang akan ditubuhkan Dewan ini,” kata Wan Junaidi.

Seramai 60 Ahli Parlimen dijadual untuk membahaskan RUU itu hari ini.


Kalah hilang deposit di Johor, kini Pejuang mahu bertanding di Sabah

Parti Pejuang berhasrat untuk bertanding di Sabah pada pilihan raya umum ke-15 (PRU-15), kata Presidennya Datuk Seri Mukhriz Mahathir.

Mukhriz, bagaimanapun berkata parti itu belum membuat sebarang keputusan berkaitan jumlah kerusi dan kawasan ditandingi di negeri ini pada PRU-15, menurut laporan Bernama.

“Insya-Allah, kita (Pejuang) akan menyertai pilihan raya umum termasuk di Sabah tetapi belum ada keputusan dibuat berkaitan jumlah kerusi, di mana (kawasan) hendak bertanding dan sebagainya,” katanya kepada pemberita pada Majlis Iftar bersama Pejuang Sabah.

Turut hadir Ketua Pejuang Sabah Nicholas Sylvester Abdullah.

Mengenai Pejuang Sabah, Mukhriz berkata ia akan dilancarkan secara rasmi di negeri ini pada 22 Mei ini, selain pihaknya turut bercadang untuk memperluaskan lagi pengaruh parti itu di semua 25 kawasan Parlimen seluruh Sabah sebagai antara persiapan menghadapi pilihan raya akan datang.

Mukhriz berkata Pejuang berharap dapat membuka cawangan di semua kawasan Parlimen itu dan pada masa ini mempunyai 16 cawangan yang sekali gus menjadi negeri ketiga mempunyai keahlian paling ramai selepas Kedah dan Selangor.

Dalam pada itu, beliau berkata pihaknya bersikap terbuka untuk membuat perbincangan mengenai jalinan kerjasama dengan mana-mana parti bagi mendepani PRU-15 bukan hanya di Sabah tetapi juga di Semenanjung Malaysia.

Katanya semua pihak walaupun mempunyai perbezaan ideologi politik, namun masing-masing memiliki persamaan iaitu untuk mengubah corak politik negara sepertimana pada PRU-14 lepas.

Mengulas agenda “khemah besar” dibawa oleh Pakatan Harapan (PH), Mukhriz berkata Pejuang ingin mendengar dan memahami terlebih dahulu maksud sebenar tawaran itu.

“Apa peranan setiap parti termasuk kami yang dianggap sebagai parti kecil, hanya empat ahli Parlimen. Jadi kita mahu beri ruang kepada mereka untuk menerangkan maksud sebenar ‘khemah besar’ itu.

Kalau ingat zaman PH pasca PRU-14, ’khemah besar’ yang diwujudkan ketika itu memberi ruang kepada semua parti tidak kira berapa jumlah kerusi dimenangi penyertaan dalam jemaah menteri. Itu satu pendekatan. Jadi kita nak faham apakah pendekatan seperti itu juga hendak diamalkan atau ada pihak tertentu akan mendominasi ‘khemar besar’ tersebut,” katanya.


Lantikan duta bukan untuk kitar semula ahli politik, MP PKR bidas lantikan Nazri

Kerajaan campuran Pakatan Harapan (PH) dan Barisan Nasional (BN) dibidas susulan pengumuman lantikan pemimpin veteran UMNO, Datuk Seri Nazri Aziz sebagai Duta ke Amerika Syarikat (AS).

Ahli Parlimen (MP) Pasir Gudang, Hassan Karim yang sebelum ini beberapa kali sudah membidas kerajaan campuran dipimpin Datuk Seri Anwar Ibrahim sekali lagi mempersoalkan tindakan melantik seorang ahli politik sebagai duta walaupun sebelum ini berjanji untuk menghentikan amalan sedemikian.

“Kita ada ramai diplomat yang bagus dan berpengalaman yang sesuai untuk menjadi duta Malaysia ke AS.

“Kita mesti berhenti pilih bekas menteri dan bekas ahli parlimen untuk menjadi duta.

“Pelantikan diplomat sebagai duta bukan untuk kitar semula ahli politik,” kata MP PKR itu dipetik Malaysiakini.

Susulan lantikan itu, kerajaan menerima kritikan banyak pihak, antaranya daripada bekas diplomat, termasuk bekas duta ke Belanda Datuk Noor Farida Ariffin dan bekas Pesuruhjaya Tinggi Malaysia ke Kanada, Dennis Ignatius.

Pelantikan Nazri, yang merupakan bekas Menteri Pelancongan, Kesenian dan Kebudayaan, sebagai Duta Besar Malaysia ke AS diumumkan oleh Wisma Putra baru-baru ini.

Hassan sebelum ini juga membidas Perdana Menteri selepas kecoh isu pelantikan anaknya, Nurul Izzah sebagai penasihat ekonomi dan kewangan.

Malah, sejak awal lagi Hassan dilihat tidak bersetuju dengan langkah Anwar melantik anak muridnya, Datuk Seri Ahmad Zahid Hamidi yang sedang berdepan perbicaraan kes mahkamah sebagai Timbalan Perdana Menteri.


Pengeluar vaksin Pfizer derma vaksin untuk atlit Olimpik Jepun

Pengeluar vaksin Covid-19, Pfizer dan rakan kongsinya, BioNTech Jerman mengumumkan persetujuan untuk menderma vaksin kepada para atlit dan kakitangan sukan yang terlibat dalam Olimpik Jepun pada musim panas ini meskipun wujud kebimbangan penularan virus merbahaya itu.

Dalam satu kenyataan, syarikat farmaseutikal itu berkata mereka telah menandatangani memorandum persefahaman dengan Jawatankuasa Olimpik Antarabangsa (IOC) yang menggariskan pemberian dos vaksin awal yang diharapkan bermula akhir Mei dengan mensasarkan dos kedua kepada para delegasi sebaik tiba di Tokyo nanti.

Dalam kenyataan berasingan, IOC berkata akan bekerjasama dengan jawatankuasa Olimpik nasional untuk mengedarkan dos vaksin itu bagaimanapun kebanyakkan negara peserta sudah memberi vaksin kepada atlit mereka.

“Diharapkan sebilangan besar peserta akan diberi vaksin sebelum tiba di Jepun,” kata IOC.

Pengumuman itu dibuat di tengah kebimbangan untuk meneruskan sukan Olimpik Musim Panas dan Paralimpik yang sudah ditangguhkan setahun akibat pandemik.

Rabu lalu, para pegawai di Tokyo meminta kerajaan melanjutkan tempoh darurat sehingga 31 Mei.
Keputusan untuk sama ada melanjutkan darurat atau tidak melibatkan bandar Tokyo dan tiga wilayah lain Osaka, Hyogo dan Kyoto berkemungkinan dibuat pada Jumaat.


Itu pandangan peribadi Takiyuddin, bukan pendirian PAS: Majlis Syura

Setiausaha Majlis Syura Ulama PAS Datuk Dr Nik Muhammad Zawawi Salleh mengingatkan bahawa perkara membabitkan hubungan antara parti itu dengan pihak lain, termasuk Barisan Nasional (BN), mesti diputuskan oleh Majlis Syura Ulama PAS.

Menurutnya setakat ini Majlis Syura Ulama melihat kenyataan Setiausaha Agung PAS Datuk Seri Takiyuddin Hassan sebagai pandangan peribadinya.

Katanya andaian PAS mungkin bergabung dengan BN jika tidak mendapat majoriti penuh pada Pilihan Raya Umum Ke-15 (PRU-15) sekadar pandangan peribadi dibuat Takiyuddin dan bukan atas kapasitinya sebagai Setiausaha Agung PAS..

“Kenyataan ini perlu dibezakan dan ia kenyataan biasa yang kadang kala dimanipulasikan sesetengah pihak.

“Itu adalah andaian peribadi beliau (Takiyuddin) dan tidak ada sebarang keputusan dibuat sama ada di dalam PAS mahupun dalam Perikatan Nasional (PN),” katanya pada sidang media di Pejabat PAS Kelantan, di Kota Bharu hari ini (15 November 2022).

Media melaporkan, PN yakin dapat membentuk kerajaan hasil gabungan dengan parti lain, terutama BN pada PRU-15.

Sementara itu, Takiyuddin dalam kenyataan terbaharunya berkata apa yang disebutnya berhubung penggabungan Perikatan Nasional dan BN selepas PRU-15 telah diambil di luar konteks dan tajuk berita itu juga mengelirukan pengundi.

“Saya ingin tegaskan di sini bahawa saya berkeyakinan penuh Perikatan Nasional akan dapat membentuk kerajaan secara bersendirian dan Perdana Menteri adalah daripada Perikatan Nasional.

“Kami percaya rakyat akan lebih yakin dengan tema Perikatan Nasional iaitu Prihatin, Stabil dan Bersih.

“Dengan kenyataan yang jelas ini maka sebarang kenyataan berhubung kerjasama dengan BN tidak berbangkit dan kami di Perikatan Nasional berkeyakinan akan membentuk kerajaan bersendirian selepas PRU-15,” kata Takiyuddin.


Orang senang sahaja tentang tanam ketum untuk perubatan: Zahidi

Hanya ‘orang senang’ dan mewah sahaja yang menentang usaha menanam ketum dan hemp bagi tujuan perubatan, kata Timbalan Menteri Komunikasi dan Multimedia, Datuk Zahidi Zainul Abidin.

Sedangkan katanya, usaha itu bertujuan membantu ekonomi penduduk di kawasan luar bandar menjana pendapatan menggunakan tumbuh-tumbuhan yang banyak manfaat seperti ketum dan hemp.

“Rata-rata yang menentang penanaman ketum ini datangnya daripada golongan orang ‘senang’, padahal ia dapat membantu penduduk luar bandar untuk menjana pendapatan, jadi mereka tidak perlu lagi harapkan duit kerajaan sahaja.

“Kita ambil contoh negara jiran yang menjana pendapatan AS$ 3 bilion menerusi penanaman ketum. Bayangkan jika dua juta orang Malaysia tanam pokok ketum dan kita bayar RM1,500 kepada mereka untuk satu pokok.

“Kemudian kita bekalkan ketum ini ke negara-negara yang ingin menjadikannya bahan perubatan, tidak mustahil kita juga mampu menjana AS$ 1 bilion,” katanya memetik laporan Bh hari ini.

Beliau berkata demikian selepas merasmikan Program Penanaman Pokok Gutta Percha Terbanyak – The Malaysia Book of Records (MBR), di sini hari ini. Program berkenaan sempena Hari Telekomunikasi dan Masyarakat Berinformasi Sedunia 2022 yang dijayakan di Taman Botani, di Putrajaya.

Pada 14 April lalu, beliau dilaporkan berkata, perbincangan mengenai kebenaran penanaman ketum dan hemp bagi tujuan perubatan mendapat ‘lampu hijau’ daripada kerajaan yang tidak mempunyai halangan dan sudah memberikan kebenaran untuk satu perbincangan dilakukan.

Perbincangan itu membabitkan pihak Ahli Parlimen Padang Besar terbabit dengan Menteri Kesihatan, Khairy Jamaluddin berhubung kelulusan tanaman berkenaan yang hanya diperuntukkan untuk tujuan perubatan.

Ditanya perkembangan perbincangan itu, Zahidi berkata, usaha sekarang adalah untuk mendidik masyarakat terlebih dahulu.

“Malaysia ini hebat sebenarnya, ada banyak pokok yang ada banyak kegunaan, termasuklah pokok ketum, tetapi penjelasan kepada masyarakat perlu dilakukan terlebih dahulu. Kebenaran yang dimaksudkan adalah penggunaan ketum bagi tujuan perubatan,” katanya.

Beliau juga sebelum ini dilaporkan berkata, kebenaran menanam ketum dilihat dapat membantu masyarakat luar bandar meningkatkan taraf hidup kerana prosesnya mudah, hanya memerlukan angin, matahari serta tanah dan tidak memerlukan baja selain mendapat permintaan tinggi di luar negara.

Hemp pula, katanya, adalah tanaman alternatif yang boleh digunakan untuk perubatan dan secara alternatifnya, ia sebahagian daripada program kredit karbon yang mana tumbuhan itu boleh menukar karbon dioksida kepada oksigen sebanyak tiga kali ganda.

Industri penanaman hemp kini semakin giat dibangunkan di negara luar dan sehingga kini, sebanyak 40 negara membenarkan penggunaan hemp untuk perubatan.

Malah, nilai pasaran industri berkenaan mampu mencecah RM60 bilion selain negara jiran, Thailand juga sedang mengkaji industri itu untuk pembangunan negara mereka.


Jaminan segera hutang AS$3b 1MDB kerana Najib ‘mahu ia dilakukan’: Saksi

Kerajaan Malaysia mempercepatkan pengeluaran jaminan kerajaan untuk pinjaman baharu AS$3 bilion pada 2013 oleh anak syarikat 1Malaysia Development Berhad (1MDB) tanpa mengikut prosedur yang betul, dan jaminan ini dikatakan sebagai apa yang Perdana Menteri ketika itu Datuk Seri Najib Razak mahukan, Mahkamah Tinggi diberitahu hari ini (27 September 2022).

Surat sokongan 14 Mac 2013 itu – yang ditandatangani Najib sebagai Menteri Kewangan ketika itu – bertindak sebagai jaminan kerajaan untuk hutang AS$3 bilion, dan ini bermakna Kerajaan Malaysia terpaksa menanggung hutang jika anak syarikatnya, 1MDB, tidak dapat membuat bayaran balik.

Bekas Timbalan Ketua Setiausaha (Dasar) Kementerian Kewangan Datuk Siti Zauyah Mohd Desa berkata demikian ketika memberi keterangan sebagai saksi pendakwaan ke-26 dalam perbicaraan Najib berhubung penyelewengan RM2.28 bilion dana 1MDB.

Siti Zauyah, yang telah berkhidmat selama 25 tahun di Kementerian Kewangan, berkata ini bukan prosedur biasa.

“Ia adalah yang pertama seumpamanya, dalam erti kata, anda tahu, segala-galanya perlu dilakukan dengan sewajarnya, pada hari yang sama,” katanya memetik MalayMail sambil bersetuju bahawa proses untuk pengeluaran surat sokongan dilakukan “dengan cepat”.

Sebagai maklum balas kepada soalan Ketua Pendakwa Raya Datuk Seri Gopal Sri Ram, Siti Zauyah mengesahkan bahawa langkah berjaga-jaga biasa tidak diambil, dan prosedur berkaitan tidak dipatuhi kerana kadar yang dipercepatkan.

“Pertamanya, tiada usaha sewajarnya dilakukan untuk unjuran aliran tunai. Kerana pada mulanya, kami perlu membuat kertas kerja dan membentangkannya kepada Kabinet pada hari yang sama.

“Maklumat yang kami dapat, ia tidak mencukupi. Kami terpaksa bekerja dengan apa sahaja maklumat yang diberikan kepada kami. Ia sangat terhad. Tiada penilaian menyeluruh terhadap pelaburan tersebut. Malah, tidak ada. Mereka tidak memberi kami apa-apa untuk kami melakukan usaha sewajarnya,” katanya lagi.

“Jadi tiada penilaian dibuat atau usaha wajar terhadap unjuran aliran tunai. Ia adalah yang pertama seumpamanya, kami tidak mempunyai sebarang unjuran aliran tunai, yang penting untuk kami menilai sama ada pelaburan itu boleh menghasilkan jenis pendapatan yang sesuai untuk membayar pinjaman,” tambahnya.

Sri Ram kemudian bertanya sama ada biasa untuk Siti Zauyah bertindak mengingkari arahan yang diberikan kepadanya oleh Ketua Setiausaha Perbendaharaan ketika itu Tan Sri Mohd Irwan Serigar Abdullah mengenai perkara berhubung surat sokongan itu, sambil bertanya: “Bolehkah anda mengingkari perintahnya ? Dalam erti kata lain, jika dia memberitahu anda untuk meluluskan, bolehkah anda mengatakan tidak?”

Siti Zauyah menjawab: “Saya boleh menasihatinya, tetapi terpulang kepada dia sama ada mahu menerima atau tidak.”

Sri Ram kemudian bertanya: “Tetapi apabila dia memberitahu anda, inilah yang PM mahu lakukan, apakah tanggapan yang anda dapat dalam fikiran anda?”

Siti Zauyah menjawab: “Itu adalah arahan.”

Dalam proses pantas itu, Kementerian Kewangan menyediakan memorandum dalaman pada 11 Mac 2013 berhubung isu surat sokongan dan kemudiannya mendapat kelulusan perdana menteri Najib ketika itu, memetik MalayMail.

Selepas mendapat kelulusan Najib, pegawai Kementerian Kewangan pada 11 Mac 2013 kemudiannya menyediakan memorandum kepada Kabinet bagi pihak menteri kewangan untuk mendapatkan kelulusan Kabinet.

Kabinet pada 13 Mac 2013 membuat keputusan bersetuju dengan pengeluaran surat sokongan kerajaan melalui Kementerian Kewangan untuk hutang 1MDB berjumlah AS$3 bilion, dengan Najib sebagai menteri kewangan kemudian menandatangani surat sokongan bertarikh 14 Mac 2013. Hanya beberapa hari kemudian, 1MDB menerima wang yang diperoleh.

Surat sokongan ini penting untuk anak syarikat 1MDB – 1MDB Global Investment Limited (1MDB GIL) – menerbitkan bon AS$3 bilion.

Pengumpulan dana AS$3 bilion itu kononnya untuk pelaburan melalui usahasama yang dirancang antara 1MDB dan firma Abu Dhabi, Aabar Investments PJS, tetapi kini diketahui bahawa 1MDB sebaliknya berurusan dengan syarikat palsu yang mempunyai nama serupa dengan Aabar.

Bon 10 tahun AS$3 bilion itu diterbitkan oleh 1MDB GIL pada 19 Mac 2013, dengan faedah 4.4 peratus ke atas jumlah AS$3 bilion yang perlu dibayar sehingga 2023.

Pihak pendakwaan pada hari pertama perbicaraan Najib berkata ia akan menunjukkan bahawa 1MDB GIL pada 19 Mac 2013 hanya menerima AS$2.721 bilion daripada dana AS$3 bilion yang diperolehnya dengan baki dibayar untuk mengatur Goldman Sachs sebagai yuran, dan itu lebih AS$1 bilion daripada AS$2.721 bilion telah dibayar kepada dua dana Devonshire Funds Limited dan Enterprise Emerging Markets Fund (EEMF) – kini diketahui dikaitkan dengan Low Taek Jho – pada 20 Mac dan 21 Mac 2013.

Pihak pendakwaan juga berkata ia akan menunjukkan bahawa sejumlah AS$890 juta – termasuk sejumlah AS$430 juta yang melalui Granton Property Holding – dalam beberapa hari berpindah dari Devonshire dan EEMF ke Tanore Finance Corporation, dan ia juga akan menunjukkan bahawa Tanore pada awal April 2013 telah memindahkan AS$681 atau lebih RM2 bilion ke akaun Najib.

Granton dan Tanore kini diketahui berada di bawah kawalan Eric Tan, rakan sekutu Low Taek Jho atau Jho Low, ahli perniagaan dalam buruan yang dikaitkan dengan skandal 1MDB.


Amanah pertahan kerusi dimenangi pada PRN Selangor: Mat Sabu

Kerusi yang dimenangi oleh calon Parti Amanah akan dipertahankan dalam Pilihan Raya Negeri (PRN) Selangor sekurang-kurangnya, kata Datuk Seri Mohamad Sabu.

Presiden Amanah itu berkata belum mengesahkan jumlah kerusi akan ditandingi partinya pada PRN Selangor nanti, bagaimanapun membayangkan kerusi sebelum ini yang dimenangi mereka akan kekal dipertahankan dan tidak diberi kepada UMNO-Barisan Nasional (BN).

“Saya tidak pasti lagi (jumlah kerusi yang ditandingi) tapi sekurang- kurangnya kerusi yang kita menang dulu akan ditandingi oleh Amanah lagi.

“Apa yang tambah atau kurang akan ditentukan oleh kepimpinan Majlis Presiden Pakatan Harapan (PH) kelak,” katanya dipetik laporan BH hari ini.

Pada Pilihan Raya Umum ke-14 (PRU-14), Amanah memenangi enam kerusi Dewan Undangan Negeri (DUN) Selangor iaitu Taman Templer, Hulu Kelang, Pandah Indah, Sungai Ramal, Seri Serdang dan Morib.

DUN Selangor mempunyai 56 kerusi dengan kedudukan terkini kerusi pembubaran ialah PH memiliki 40 kerusi (PKR-19, DAP-15, Amanah-enam), BN (lima), Bersatu (empat), Parti Bangsa Malaysia (dua), manakala PAS, Pejuang dan Warisan masing-masing satu kerusi serta seorang wakil rakyat Bebas.

Satu lagi kerusi DUN Batang Kali, diisytiharkan kosong setelah wakil rakyatnya tidak hadir ke persidangan DUN melebihi enam bulan.

DUN Selangor bagi penggal ke-14 secara rasminya dibubarkan Jumaat lalu dan Selangor kini ditadbir kerajaan sementara sehingga kerajaan baharu dibentuk selepas PRN nanti.

Selangor antara enam negeri yang akan mengadakan PRN selain Negeri Sembilan, Pulau Pinang, Kedah, Kelantan dan Terengganu.


Tiga pemimpin anak muda anjur perhimpunan haram didakwa

Tiga pemimpin anak muda daripada Parti Amanah Nasional (AMANAH), PKR dan kesatuan pelajar universiti awam, hari ini, mengaku tidak bersalah di tiga Mahkamah Majistret Kuala Lumpur berkaitan menganjurkan perhimpunan haram bulan lalu.

Mohd Hasbie Muda, 35, (Ketua Pemuda AMANAH); Muhammad Sabda Suluh Lestari Yahya, 33, (Ketua Angkatan Muda (AMK) PKR Cabang Batu); dan presiden sebuah kesatuan pelajar, Muhammad Aliff Naif Mohd Fizam, 24, dituduh gagal memaklumkan kepada polis sebelum menganjurkan perhimpunan membantah kenaikan harga barang di dua lokasi berbeza di ibu negara.

Mohd Hasbie didakwa gagal memaklumkan kepada Ibu pejabat Polis Daerah Dang Wangi, lima hari sebelum mengadakan perhimpunan di Masjid Jamek, Kampung Baru, Jalan Raja Alang jam 2 petang, 1 Julai lalu.

Muhammad Sabda pula didakwa melakukan perbuatan sama sebelum mengadakan perhimpunan di hadapan Kompleks Sogo, Jalan Tuanku Abdul Rahman di sini kira-kira jam 3.30 petang, 9 Julai lalu.

Memetik Utusan, Muhammad Aliff Naif pula didakwa atas perbuatan tersebut juga di hadapan Kompleks Sogo, kira-kira jam 2 petang, 23 Julai lalu.

Selaku penganjur perhimpunan, ketiga-tiganya didakwa mengikut Seksyen 9 (1) Akta Perhimpunan Aman 2012 (Akta 736) yang memperuntukkan denda maksimum RM10,000 jika sabit kesalahan.

Pendakwaan dikendalikan oleh Timbalan Pendakwa Raya Kamarul Aris Kamalluddin; Afiq Nazrin Zaharinan; Izalina Abdullah; Muhamad Zuraidi Zulkifli; dan Nur Aqilah Ishak, manakala barisan peguam yang mewakili tertuduh ialah Faiz Fadzil; Bryan Ng Yih Miin; dan Asheeq Ali Sethi Alivi.

Semua kes itu disebut di hadapan majistret Wong Chai Sia; S Mageswary; dan Aina Azahra Arifin.

Mohd Hasbie dan Aliff Naif masing-masing dibenarkan diikat jamin RM3,000 dengan seorang penjamin, manakala Muhammad Sabda sebanyak RM7,000.

Kes terhadap Mohd Hasbie disebut pada 22 September, Muhammad Sabda (28 September) dan Muhammad Aliff Naif (21 September) untuk serahan dokumen.

Mahkamah membenarkan permohonan pihak pendakwaan agar Muhammad Aliff Naif dikenakan syarat tambahan iaitu dilarang membuat kenyataan bersifat `sub judice’ di luar mahkamah hingga kes selesai.

Terdahulu, Faiz yang mewakili Mohd Hasbie memohon pertuduhan terhadap anak guam dibatalkan serta-merta atas alasan pertuduhan itu tidak berasas dan bercanggah dengan Perlembagaan Persekutuan.

Bagaimanapun Kamarul Aris berhujah permohonan itu bersifat pramatang pada peringkat ini dan isu yang dibangkitkan perlu diputuskan oleh Mahkamah Tinggi.

Chai Sia kemudian menolak permohonan itu dan mencadangkan pihak pembelaan mengemukakan permohonan secara rasmi di Mahkamah Tinggi.

Berkaitan pengurangan jaminan, Faiz memohon jaminan RM10,000 yang dicadangkan oleh pihak pendakwaan dikurangkan kepada RM1,000 atas alasan anak guamnya yang merupakan ahli politik tidak mungkin melarikan diri.

Sebelum itu, Kamarul Aris memohon Mohd. Hasbie dikenakan syarat jaminan tambahan agar tertuduh menyerahkan pasport, melapor diri di balai berdekatan dalam tempoh dua minggu serta dilarang mengeluarkan komen berbentuk `sub judice’.

Bagaimanapun, Chai Sia mempertikai permohonan syarat tambahan kerana kesalahan itu hanya mengenakan hukuman denda, tanpa pemenjaraan.

“Bagaimana kepentingan awam (yang dihujahkan oleh pihak pendakwaan) boleh melangkaui peruntukan undang-undang yang membolehkan syarat tambahan dikenakan,” katanya.

Mahkamah bagaimanapun tidak mengenakan syarat tambahan terhadap Mohd Hasbie.


Selepas baju hitam, pembangkang kayangan kebal Covid-19 juga turun berhimpun

Jika pada Sabtu kumpulan baju hitam berhimpun di ibu kota Kuala Lumpur tanpa menghiraukan bahaya Covid-19, hari ini Ahli Parlimen kayangan pembangkang yang kebal Covid-19 juga mengikut jejak sama berhimpun di Dataran Merdeka.

Gerombolan pemimpin pembangkang berkumpul seawal 9 pagi di Dataran Merdeka tanpa menghiraukan prosedur operasi standard (SOP) dengan tiada penjarakkan sosial dan duduk berhimpit-himpit antara satu sama lain.

Untuk rekod, Kuala Lumpur dan Selangor merupakan dua negeri yang mencatatkan kes harian tertinggi Covid-19 dan kapasiti hospital di Lembah Klang juga berada pada tahap kritikal, ia memandangkan jumlah pesakit yang semakin bertambah.

Petugas barisan hadapan juga sudah mengalami keletihan dan kelesuan kerana pertambahan kes yang meningkat setiap hari.

Antara yang hadir, Ketua Pembangkang Datuk Seri Anwar Ibrahim bersama pengikutnya Setiausaha Agung DAP Lim Guan Eng, Presiden Amanah Mohamad Sabu, Presiden Warisan Datuk Seri Shafie Apdal dan Pengerusi Parti Pejuang Tun Dr Mahathir Mohamad.

Kumpulan tersebut membawa sepanduk bersama yang mendesak peletakan jawatan Perdana Menteri Tan Sri Muhyiddin Yassin kerana tidak berpuas hati susulan penangguhan Sidang Khas Dewan Rakyat di Parlimen.

Bagaimanapun, Presiden UMNO Datuk Seri Ahmad Zahid Hamidi dan rakan karibnya, Datuk Seri Najib Razak yang dikaitkan dengan pakatan bersama Anwar tidak menghadiri himpunan pagi ini.

Sebelum ini, Setiausaha Dewan Rakyat Nizam Mydin Bacha Mydin memaklumkan Ahli-Ahli Parlimen sidang khas yang sepatutnya bersambung pada Isnin akan ditangguhkan pada tarikh yang akan dimaklumkan, selari dengan cadangan Ketua Pengarah Kesihatan Tan Sri Noor Hisham Abdullah dan penilaian risiko Covid-19 oleh kementerian kesihatan.

Pada Khamis, Noor Hisham mengarahkan supaya bangunan Parlimen dikuarantin susulan pengesanan beberapa kes Covid-19 di lokaliti tersebut.

Langkah tersebut menimbulkan bantahan daripada MP pembangkang.

Semalam, Timbalan Perdana Menteri, Datuk Seri Ismail Sabri Yaakob berkata penangguhan Sidang Khas Dewan Rakyat esok dibuat atas nasihat Noor Hisham selepas penilaian risiko berikutan peningkatan kes dikesan di Parlimen sejak Isnin lalu.

“Jika di tempat lain, apabila jumlah kes positif dikesan melebihi 40, kawasan itu sudah dikenakan Perintah Kawalan Pergerakan Diperketatkan (PKPD). Jadi inilah yang orang marah, seolah-olah kami ini ‘kayangan’ ada imuniti dan kekebalan.

“Sepatutnya persidangan tidak boleh dijalankan. Tetapi kebenaran khas diberikan dengan mengurangkan bilangan seramai 80 orang yang boleh berada dalam dewan serta memendekkan perbahasan bagi mengelakkan berlaku penularan,” katanya.


Perjuangan menangani Covid-19 belum selesai

Sehingga kini, belum ada negara dalam dunia yang boleh mendabik dada sudah berjaya menghadapi penularan wabak pandemik Covid-19, namun tidak ada yang berputus asa.

Kini, muncul pula pelbagai varian baru yang dikatakan paling berbahaya seperti varian Delta dan lain-lain bentuk. Malah, Pertubuhan Kesihatan Sedunia (WHO) sendiri telah memberikan amaran kepada semua negara supaya bersiap siaga bagi menghadapi sebarang kemungkinan.

Hanya mereka yang masih gila berpolitiking membuat kenyataan bahawa Malaysia sudah gagal menangani wabak Covid-19, seolah-olah mereka berada di planet lain bukan di alam bumi. Hal ini disebabkan oleh nafsu politik angkuh mereka terlalu tinggi dan sangat rakus mahu berkuasa, sehingga mendabik dada dalam menyelesaikan masalah seperti apa yang dijanjikan dalam manifesto PRU-14 dahulu.

Mereka masih ingin mengaku boleh menyelesaikan semua masalah dalam sekelip mata sahaja, sehingga sanggup merempuh keadaan paling mencabar yang masih dihadapi oleh mereka yang berada di barisan hadapan.

Pasukan barisan hadapan berusaha penuh gigih dengan mengambil langkah pencegahan khususnya meningkatkan jumlah suntikan vaksin dengan seluas-luasnya bagi menyelamatkan rakyat, serta memberikan kefahaman akan kepentingannya kepada seluruh rakyat.

Namun, sikap mereka yang terlalu berpolitiking mendakwa bahawa kenyataan Kementerian Kesihatan Malaysia yang melaksanakan tugas secara langsung melaporkan angka statistik penularan wabak Covid-19, dianggap sebagai berpolitik. Walaupun pihak yang melaporkan angka statistik tersebut wajib berterus terang, tidak boleh menyembunyikan realiti atau kenyataan sebenar yang berlaku di lapangan.

Selain itu, terdapat juga mereka yang berani mencabar pihak yang menunaikan kewajipan menangani wabak ini, seperti orang buta memarahi orang yang menolongnya untuk menyeberangi jalan yang sibuk dan lalu lintas yang berbahaya. Sepatutnya berterima kasih kerana ada orang yang menolongnya, tetapi dibalas dengan maki hamun, seolah-olah tiada pertimbangan akal yang sihat, sudahlah matanya pula buta.

Kepada mereka yang dimaki, mudah-mudahan mendapat pahala percuma, manakala mereka yang memaki mendapat dosa dengan mudah. Jika bernasib malang, mereka boleh menghadapi hukuman atau tindakan undang-undang, bersekali dengan dosa, kerugian di dunia dan di akhirat jika tidak meminta maaf dan bertaubat.

Beberapa buah negara telah mengisytiharkan darurat secara menyeluruh atau terhad, apabila keadaan semakin parah dan mengambil tindakan yang pantas. Bukan sahaja menghadapi wabak, termasuk juga terpaksa berusaha untuk menyelesaikan kesan sampingan terhadap kehidupan rakyat.

Dalam keadaan yang mencabar seperti ini, peranan semua pihak adalah wajib bagi menyelamatkan keadaan secara bersama dan menolak segala kepentingan peribadi, puak dan kumpulan. Di sinilah pentingnya memelihara perpaduan dan permuafakatan yang sedia terjalin bagi meredakan ketegangan dan mewujudkan kestabilan politik dalam negara.

Islam juga melarang para penganutnya daripada berputus asa. Kita perlu membuat perbandingan dengan apa yang pernah dilakukan oleh Nabi Ayyub AS ketika diuji dengan penyakit, apabila menghadapinya dengan penuh kesabaran.

Kita perlu menyedari betapa masa sihat dan senang itu lebih panjang berkali ganda daripada masa sakit dan bencana. Namun, ramai dalam kalangan manusia yang lupa akan masa sihat yang panjang untuk bersyukur, sehingga lupa untuk bersabar ketika susah dalam masa yang lebih singkat.

Rasulullah SAW meminta supaya kita sentiasa bersyukur apabila senang dan sihat supaya mendapat kelebihan dalam semua keadaan, serta bersabar apabila menghadapi kesusahan dan bencana. Di samping itu, mendapat kelebihan apabila berikhtiar dengan ilmu dan akal yang dikurniakan oleh Allah SWT. Sabdanya:

عَجَبًا لِلْمُؤْمِنِ، لَا يَقْضِي اللَّهُ لَهُ قَضَاءً إِلَّا كَانَ خَيْرًا لَهُ، إِنْ أَصَابَتْهُ ضَرَّاء صَبَرَ فَكَانَ خَيْرًا لَهُ، وَإِنْ أَصَابَتْهُ سَرَّاء شَكَرَ فَكَانَ خَيْرًا لَهُ.

“Sungguh mengagumkan bagi seseorang yang beriman. Tiadalah ujian yang Allah timpakan kepadanya melainkan memberi kebaikan (pahala) kepadanya. Sekiranya dia mendapat kebaikan, dia bersyukur, maka itu kebaikan baginya. Sekiranya ditimpa ke atasnya perkara yang menyusahkannya, lalu dia bersabar, maka kebaikan baginya.” (Riwayat Muslim 2999)

Allah SWT mengharamkan bagi seseorang yang beriman daripada berputus asa dalam menghadapi ujian hidup di dunia. Firman-Nya:

﴿…وَلَا تَيْأَسُوا مِنْ رَوْحِ اللَّهِ إِنَّهُ لَا يَيْأَسُ مِنْ رَوْحِ اللَّهِ إِلَّا الْقَوْمُ الْكَافِرُونَ٨٧﴾

“…Dan janganlah kalian berputus asa daripada rahmat serta pertolongan Allah. Sesungguhnya tiada yang berputus asa daripada rahmat dan pertolongan Allah itu, melainkan kaum yang kafir.” (Surah Yusuf: 87)

Maka secara tegas haram bagi mereka yang beriman bersikap tidak sabar apabila menghadapi bencana, kerana tidak redha dengan ujian Allah SWT dan tidak mengambil peluang untuk mendapat kelebihan bersabar sepertimana yang dijanjikan. Firman Allah SWT:

﴿وَلَنَبْلُوَنَّكُمْ بِشَيْءٍ مِنَ الْخَوْفِ وَالْجُوعِ وَنَقْصٍ مِنَ الْأَمْوَالِ وَالْأَنْفُسِ وَالثَّمَرَاتِ وَبَشِّرِ الصَّابِرِينَ١٥٥ الَّذِينَ إِذَا أَصَابَتْهُمْ مُصِيبَةٌ قَالُوا إِنَّا لِلَّهِ وَإِنَّا إِلَيْهِ رَاجِعُونَ١٥٦ أُولَئِكَ عَلَيْهِمْ صَلَوَاتٌ مِنْ رَبِّهِمْ وَرَحْمَةٌ وَأُولَئِكَ هُمُ الْمُهْتَدُونَ١٥٧﴾

“Demi sesungguhnya! Kami akan menguji kalian dengan sedikit perasaan takut (kepada musuh) dan (dengan merasai) kelaparan, dan (dengan berlakunya) kekurangan daripada harta benda dan jiwa serta hasil tanaman. Dan berikanlah khabar gembira kepada orang-orang yang bersabar. (155); (Iaitu) orang-orang yang apabila mereka ditimpa oleh sesuatu musibah, mereka berkata: ‘Sesungguhnya kami adalah kepunyaan Allah dan kepada Allah jualah kami kembali.’ (156); Mereka itu ialah orang-orang yang dilimpahi dengan pelbagai keberkatan daripada Tuhan mereka serta rahmat-Nya; dan mereka itulah orang-orang yang dapat petunjuk hidayah-Nya. (157).” (Surah al-Baqarah: 155-157)

Segala usaha dan perjuangan untuk menangani Covid-19 oleh pihak pemerintah perlu didukung bersama tanpa berputus asa dan hendaklah bertolong-menolong bagi menjayakan Pelan Pemulihan Negara (PPN), demi menjaga nyawa seluruh rakyat tanpa mengira perbezaan agama, bangsa dan fahaman politik.

Abdul Hadi Awang
Presiden PAS


Kerajaan tubuh pasukan khas tangani isu tuntutan Sulu

Jemaah Menteri semalam telah bersetuju menubuhkan pasukan khas untuk meneliti, memantau serta merangka tindakan berlunaskan undang-undang sewajarnya, bagi menangani isu tuntutan waris Sultan Jamalul Kiram II (Sultan Sulu) terhadap kerajaan Malaysia.

Menteri di Jabatan Perdana Menteri (Parlimen dan Undang-Undang) Datuk Seri Wan Junaidi Tuanku Jaafar berkata pasukan khas yang diketuainya itu, dianggotai Menteri Luar Datuk Seri Saifuddin Abdullah, Peguam Negara Tan Sri Idris Harun, dan pakar-pakar berkaitan timbang tara antarabangsa, lapor Bernama.

“Bahagian Hal Ehwal Undang-Undang (BHEUU) bersama Jabatan Peguam Negara, sedang menentukan terma rujukan (TOR) dan juga keahlian tambahan jika perlu, bagi pasukan khas ini,” katanya dalam kenyataan hari ini.

BHEUU dan Kementerian Luar akan bertindak selaku urus setia pasukan khas itu.

Wan Junaidi berkata kerajaan memandang serius isu yang mengganggu gugat kepentingan aset-aset negara di luar negara oleh waris Sultan Sulu, khususnya aset di bawah syarikat-syarikat berkaitan kerajaan.

“Justeru kerajaan akan mengambil tindakan proaktif dan agresif dalam menangani isu ini, demi mempertahankan aset dan kedaulatan negara,” kata Wan Junaidi.

Pada Selasa lepas, dilaporkan aset dua anak syarikat Petronas di Azerbaijan dirampas oleh waris kesultanan Sulu, yang dikatakan menuntut AS$14.92 bilion (RM62.59 bilion) daripada Malaysia.

Langkah itu yang pertama kali dilaporkan adalah sebahagian daripada tindakan undang-undang yang dikemukakan pada 2017 oleh waris Sulu, untuk mendapatkan pampasan terhadap tanah di Sabah yang didakwa telah dipajak oleh nenek moyang mereka kepada sebuah syarikat perdagangan British pada 1878.

Pada Mac lalu, penimbang tara di Perancis memutuskan bahawa, Malaysia yang mewarisi obligasi perjanjian pajakan apabila memperoleh kemerdekaan daripada Britain, mesti membayar waris berkenaan sebanyak AS$14.92 bilion.

Namun Wan Junaidi ketika itu dilaporkan berkata keputusan Mahkamah Arbitrasi Paris untuk Malaysia membayar pampasan AS$14.92 bilion kepada pihak mendakwa sebagai waris Sultan Sulu adalah tidak sah, kerana tidak berlandaskan undang-undang.

Katanya keputusan yang ditetapkan penimbang tara Dr Gondoza Stampa itu sudah dibatalkan dan tidak lagi sah dari segi undang-undang.

Pada Selasa lepas, Mahkamah Rayuan Paris membenarkan permohonan kerajaan Malaysia untuk menggantung penguatkuasaan Final Award yang dikeluarkan Mahkamah Arbitarsi Paris, dengan alasan perundangan kes itu menjejaskan kekebalan kedaulatan Malaysia.

Dalam kenyataan Wan Junaidi pada Rabu, beliau berkata kesan daripada perintah penggantungan itu, Final Award yang diputuskan Dr Stampa tidak boleh dikuatkuasakan di mana-mana negara, sehingga keputusan muktamad oleh Mahkamah Paris dengan permohonan pembatalan Final Award yang dibuat kerajaan Malaysia.


19 kes varian India dan Afrika Selatan dikesan dalam tempoh 12 hari

Sebanyak 19 kes sudah dikesan dalam negara melibatkan Varian Yang Membimbangkan (VOC) Covid-19 iaitu varian India dan Afrika Selatan untuk tempoh 12 hari ketika ini, kata Tan Sri Dr. Noor Hisham Abdullah.

Daripada 19 kes tersebut, empat kes varian Delta (B.1.617.2) dan 15 kes varian Beta (B.1.351) sudah dikesan hasil pemantauan genomik secara berterusan sejak 24 Mei hingga hari ini (4 Jun).

Ketua Pengarah Kesihatan berkata empat kes baharu varian Delta, yang dahulu dikenali sebagai varian India adalah melibatkan tiga kes di Labuan dan satu kes di Kuala Lumpur.

“Kesemua tiga kes di Labuan adalah jangkitan dari luar negara yang merupakan kes-kes dari kluster Layangan Labuan, manakala satu kes di Kuala Lumpur adalah jangkitan tempatan.

“Bagi 15 kes baharu varian Beta pula (varian Afrika Selatan) sebanyak enam kes dilaporkan di Johor, lima kes di Kelantan serta masing-masing satu kes di Kuala Lumpur, Kedah, Melaka, dan Terengganu. Kesemua kes adalah merupakan jangkitan tempatan,” katanya dalam satu kenyataan hari ini.

Dr Noor Hisham berkata sehingga hari ini, jumlah kumulatif kes yang dijangkiti COVID-19 yang dikategorikan sebagai VOC dan Varian Yang Perlu Mendapat Perhatian (VOI) adalah 138 kes, melibatkan 122 kes VOC dan 16 kes VOI.

Jumlah kes VOC yang dilaporkan adalah varian Beta, varian Alpha (dahulunya varian United Kingdom) varian Alpha, dan varian Delta, manakala VOI pula melibatkan varian Theta (varian Filipina); varian Eta (varian Nigeria); dan varian Kappa (varian India B.1.617.1).

“KKM akan terus memantapkan aktiviti kawalan penyakit berjangkit termasuk meneruskan survelan genomik, memperbanyakkan ujian saringan Covid-19, melakukan pengesanan kontak dan pengasingan kes, serta langkah-langkah kesihatan awam lain bagi membendung penularan varian-varian ini dalam komuniti,” katanya.

Pada 1 Jun lepas, Pertubuhan Kesihatan Sedunia (WHO) mengumumkan amalan mengenali varian Covid-19 mengikut negara ia mula ditemui akan dihentikan dan digantikan menggunakan huruf Greek bagi mengelakkan mana-mana negara dikaitkan dengan stigma pandemik ini.


Omicron tiga kali ganda lebih pantas jangkiti bekas pesakit Covid-19

Kajian awal dari penyelidik di Afrika Selatan yang dikeluarkan semalam menunjukkan varian Omicron tiga kali ganda lebih pantas mengakibatkan jangkitan semula Covid-19 berbanding varian lain, seperti Delta dan Beta.

Penemuan itu berdasarkan data yang dikumpul daripada sistem kesihatan negara dan memberikan bukti epidemiologi pertama mengenai keupayaan varian baharu daripada mengelak imuniti daripada jangkitan sebelumnya.

Kertas kajian itu dimuat naik ke pelayan pracetak perubatan dan belum lagi disemak, lapor AFP.

Sekurang-kurangnya hampir 35,670 kes disyaki dijangkiti semula dalam kalangan 2.8 juta individu yang disahkan positif Covid-19 sehingga 27 November lalu dan kes itu dianggap sebagai jangkitan semula kerana mereka diuji positif dalam tempoh selang 90 hari.

Pengarah Pusat Kecemerlangan DSI-NRF Afrika Selatan dalam Pemodelan dan Analisis Epidemiologi, Juliet Pulliam dalam ciapannya di laman Twitter menjelaskan jangkitan semula baru-baru ini terjadi dalam kalangan individu jangkitan primer yang berlaku di ketiga-tiga gelombang dengan sebahagiannya mengalami jangkitan utama pada gelombang Delta.

Bagaimanapun, beliau memberi amaran, bahawa kajian itu dalam peringkat awal dan lebih banyak data diperlukan untuk pemahaman yang lebih baik.

“Data juga diperlukan dengan kadar segera mengenai tahap serius penyakit melibatkan jangkitan Omicron, termasuk individu memiliki sejarah jangkitan terdahulu,” jelasnya.

Sebelum ini, saintis terkemuka di Afrika Selatan iaitu pakar di Institut Penyakit Berjangkit Kebangsaan, Anne von Gottberg sudah meramalkan lonjakan kes di negara itu namun pihak berkuasa menjangkakan vaksin mampu mencegahnya.

“Kami yakin angka kes akan terus meningkat secara mendadak di semua wilayah negara,” jelasnya pada sidang media bersama Pertubuhan Kesihatan Sedunia (WHO) di rantau Afrika.

“Kami percaya vaksin mampu melindungi daripada penyakit teruk kerana vaksin boleh melindungi penyakit serius, kemasukan ke hospital dan kematian.”

Pakar WHO, Ambrose Talisuna turut menggesa untuk menentukan semula semua larangan perjalanan terhadap negara selatan Afrika memandangkan varian Omicron kini dilaporkan sudah menular ke puluhan negara dan sumbernya masih tidak jelas.

“Sebelum ini, Afrika Selatan dan Botswana sudah mengesan varian itu, dan pihak kami tidak tahu dari mana asal usul varian itu. Tidak adil untuk menghukum pihak yang mengesan atau melaporkan,” jelasnya.

Pada pertengahan bulan lalu, Afrika Selatan merekodkan lebih 300 kes harian, selain melaporkan 8,561 kes baharu kelmarin, meningkat daripada 4,373 kes sehari sebelumnya dan 2,273 pada Isnin lalu. – Agensi


Rosmah mohon pasport diserah sementara, mahu lawat anak di Singapura

Permohonan untuk mendapatkan pasport sementara sekali lagi dibuat isteri bekas Perdana Menteri, Datin Seri Rosmah Mansor.

Rosmah yang suaminya, Datuk Seri Najib Razak sedang meringkuk dalam penjara membuat permohonan itu atas alasan untuk melawat anaknya, Nooryana Najwa di Singapura dan peguamnya mengesahkan permohonan itu.

Peguamnya Akberdin Abdul Kader mengesahkan berhubung pemfailan permohonan itu pada 2 Jun lalu, menurut laporan Malaysiakini.

Pada masa ini, pasport Rosmah ditahan mahkamah sementara permohonannya untuk mengetepikan sabitan dan hukuman bagi kes rasuahnya berjalan.

Pelepasan sementara pernah diberikan kepadanya pada 15 Oktober 2021 untuk Rosmah ke Singapura ketika Nooryana bersalin serta pada 21 Mac tahun ini untuk dia melawat Nooryana dan cucunya yang tidak sihat.

Menurut permohonan terbaru ini, Rosmah memohon pelepasan semantara untuk di ke Singapura pada 6 Jun hingga 7 Julai tahun ini.

Dalam afidavit bagi menyokong permohonan itu, Rosmah mendakwa dia ingin melawat Nooryana yang kini tinggal di republik itu bersama-sama suaminya, Daniyar Kessikbayev.

“Atas dasar ini, saya dengan rendah diri ingin memohon kepada mahkamah suatu kebenaran untuk membenarkan pasport antarabangsa saya diambil oleh saya untuk membolehkan saya menggunakannya bagi melawat anak perempuan saya dan keluarganya di Singapura,” katanya.

Katanya lagi, dia telah dinasihati peguamnya bahawa permohonan itu dibuat secara teratur dan pihak pendakwaan tiada sebarang bantahan berdasarkan surat-menyurat antara pendakwaan dan peguamnya yang bertarikh 26 Mei dan 1 Jun lalu.

“Saya sedar akan natijah sekiranya saya ingkar dan/atau enggan menuruti perintah mahkamah untuk hadir ke mahkamah bagi sebutan dan perbicaraan.

“Saya sehingga hari ini tidak pernah gagal dan/atau cuai untuk hadir ke mahkamah bagi sebutan dan perbicaraan tanpa sebab dan/atau alasan yang munasabah,” katanya lagi.

Rosmah juga berjanji akan menyerahkan semula pasportnya kepada mahkamah, selewat-lewatnya seminggu setelah dia pulang dari Singapura nanti.

Permohonan ini dijangka akan didengar di Mahkamah Rayuan esok.


Mahkamah benar tangguh prosiding kes rasuah Rosmah

Mahkamah Rayuan Putrajaya hari ini membenarkan penangguhan prosiding rayuan dimohon Datin Seri Rosmah Mansor bagi mengetepikan sabitan kes rasuah dan hukuman penjara 10 tahun serta denda RM970 juta berkait kes projek solar hibrid di Sarawak.

Prosiding itu sepatutnya dijadualkan pada Isnin hingga Khamis minggu depan.

Memetik laporan Sinar Harian, panel tiga hakim diketuai Datuk Azizah Nawawi bersama Hakim Datuk Ahmad Zaidi Ibrahim dan Datuk S Komathy sebulat suara membenarkan penangguhan itu selepas peguam, Datuk Jagjit Singh memaklumkan permohonan anak guamnya, dibuat dengan niat baik tanpa bertujuan melengahkan prosiding rayuan.

Penangguhan itu sementara menunggu kes rayuan isteri bekas perdana menteri, Datuk Seri Najib Razak itu berhubung pelantikan mendiang Datuk Seri Gopal Sri Ram sebagai Timbalan Pendakwa Raya Kanan dalam kes berkenaan diputuskan Mahkamah Persekutuan.

Mahkamah kemudiannya menetapkan pengurusan kes tersebut pada 18 September depan.

Timbalan Pendakwa Raya K Mangai mengesahkan tidak menerima sebarang arahan untuk membantah permohonan terbabit.

Pada 22 Jun lalu, Mahkamah Rayuan menolak rayuan Rosmah bagi mendapatkan kebenaran memulakan prosiding semakan kehakiman untuk mencabar pelantikan Sri Ram yang didakwa tidak sah dan seterusnya menjadikan perbicaraan kesnya turut terbatal.

Rosmah sekali lagi memfailkan permohonan mencabar pelantikan Sri Ram itu di Mahkamah Persekutuan di Putrajaya pada 5 Julai, melalui Tetuan Akberdin&Co.

Rosmah, 72, yang memfailkan permohonan untuk mendapatkan kebenaran bagi memulakan semakan kehakiman di Mahkamah Tinggi pada 24 Jun 2022, menamakan Peguam Negara/Pendakwa Raya, Kerajaan Malaysia dan Sri Ram sebagai responden.

Dalam permohonan semakan kehakiman itu, Rosmah memohon pengisytiharan bahawa pelantikan Sri Ram sebagai Timbalan Pendakwa Raya Kanan melalui tiga surat pelantikan (fiat) masing-masing bertarikh 8 Julai 2020, 11 dan 21 Mei 2021 adalah menyalahi undang-undang.

Selain itu, beliau memohon deklarasi bahawa keseluruhan prosiding pendakwaan dan perbicaraan penuh kes projek solar yang berlangsung sejak 15 November 2018 sehingga pembelaan menutup kesnya adalah tidak sah serta batal dan beliau perlu dibebaskan daripada semua pertuduhan mengikut Seksyen 16(a)(A) Akta Suruhanjaya Pencegahan Rasuah Malaysia 2009.

Sebelum ini, Rosmah memohon untuk menggugurkan Sri Ram namun ditolak oleh Hakim Mahkamah Tinggi, Mohamed Zaini Mazlan yang mendengar perbicaraan kes itu dan rayuannya ke Mahkamah Rayuan dan Mahkamah Persekutuan turut ditolak.

Pada 1 September tahun lalu, Mohamad Zaini memutuskan Rosmah bersalah atas pertuduhan rasuah berkaitan projek solar hibrid dan menjatuhkan hukuman penjara 10 tahun serta denda RM970 juta.

Beliau kemudian memfailkan rayuan terhadap sabitan serta hukuman terhadapnya dan Mahkamah Rayuan menetapkan empat hari dari 11 hingga 14 Julai untuk mendengar rayuan itu.


Letak lah jawatan, bukan jadi ‘panglima perang dua wajah’

Ahli Majlis Pimpinan Tertinggi Bersatu, Datuk Seri Mohd Redzuan Md Yusof mencabar menteri UMNO dalam Kabinet Kerajaan Perikatan Nasional (PN) yang diterajui Bersatu, meletak jawatan kerana ‘wajah’ mereka sudah dikenali ketika Perhimpunan Agung UMNO (PAU) 2020 semalam.

Tanpa menjelaskan siapa menteri-menteri UMNO itu, beliau berkata, ‘wajah sebenar’ mereka sudah diketahui menerusi ucapan-ucapan di dalam PAU 2020 yang berakhir semalam.

Memetik laporan media beliau berkata, menteri-menteri UMNO yang ibarat ‘panglima perang berwajah dua’ bersikap berbeza ketika berdepan Perdana Menteri, tetapi apabila berada di dalam kalangan ahli UMNO, mereka ini bersikap lain.

“Bagi saya, menteri ‘dua wajah’ ini boleh pergi. Sekiranya anda tidak mahu jadi sebahagian daripada kerajaan, jangan jadi,” katanya sambil menegaskan mereka yang berada dalam kerajaan mesti kukuh dalam pendirian dan pegangan.

Beliau mempersoalkan sama ada menteri-menteri UMNO berwajah dua itu mahukan perpaduan antara ummah supaya negara boleh maju ke depan atau adakah mereka mahu meneruskan budaya panglima perang dua wajah dalam UMNO.

Redzuan yang juga Menteri di Jabatan Perdana Menteri (Tugas-Tugas Khas) berasa lega kerana PAU 2020 itu akhirnya menunjukkan sikap sebenar panglima perang UMNO, termasuk mereka yang berada di dalam Kabinet dipimpin Bersatu.

Bersatu juga katanya, akan mengadakan mesyuarat hari ini atau esok bagi membincangkan pendirian dan tindak balas selepas UMNO memutuskan untuk memutuskan hubungan dengan Bersatu.

“Muhyiddin sudah menyatakan dengan jelas kita sedia bersaing dengan UMNO. Walaupun kita mahu semua parti Melayu bekerjasama, kalau Umno cabar, kita akan sahut,” katanya.


Pembahagian kerusi PN dalam PRN berjalan dengan baik, sudah selesai: Sanusi

Perikatan Nasional (PN) sudah menyelesaikan pembahagian kerusi Dewan Undangan Negeri (DUN) di enam negeri yang akan menghadapi Pilihan Raya Negeri (PRN) tahun ini, kata Ketua Pengarah Pilihan Raya gabungan itu, Datuk Seri Muhammad Sanusi Md Nor.

Berbeza dengan gabungan parti kerajaan, nampaknya Pakatan Harapan (PH) masih belum dapat memuktamadkan pemmbahagian kerusi dengan rakan baik mereka, UMNO-Barisan Nasional (BN) setakat ini untuk menghadapi PRN.

Muhammad Sanusi yang juga Menteri Besar (MB) Kedah berkata bagaimanapun keputusan yang dicapai di peringkat enam negeri itu akan dibawa kepada PN pusat dimuktamadkan.

“Kita sudah selesaikan pembahagian kerusi di peringkat negeri,” katanya kepada pemberita sebelum Majlis Berbuka Puasa Sempena Kempen Dana #Aid4Turkiye&Syria Bersama Presiden PAS Tan Sri Abdul Hadi Awang dan MB Terengganu Datuk Seri Dr Ahmad Samsuri Mokhtar serta MB Kedah di Ampang di sini hari ini.

Muhammad Sanusi berkata gabungan itu juga telah melancarkan jenteranya dan menyusun strategi untuk 100 hari bagi menghadapi PRN sekali gus telah melantik ‘Mas’ul’ (koordinator) di setiap negeri yang akan bertanding pada PRN kali ini.

Mengenai kutipan dana berkenaan, Muhammad Sanusi berkata pihaknya menyasarkan untuk membiayai 100 rumah kontena yang mempunyai satu bilik tidur, ruang tamu, ruang masak dan tandas kepada rakyat Turkiye yang terjejas bencana gempa bumi dengan harga RM30,000 untuk sebuah kontena.

“Tujuan kita buat majlis hari ini untuk ke arah mendapatkan dana untuk membiayai rumah sementara ini,” katanya.


Banyak individu minta bantuan khidmat pengurusan hutang, berisiko muflis

Pandemik Covid-19 memberi impak besar kepada ekonomi dan banyak individu kini terpaksa meminta bantuan untuk khidmat pengurusan hutang susulan berdepan risiko muflis kerana terjejas pendapatan sejak Perintah Kawalan Pergerakan (PKP) dilaksanakan Mac tahun lalu.

Agensi Kaunseling dan Pengurusan Kredit (AKPK) menerima banyak permohonan bantuan sejak PKP dilaksanakan dan dijangkakan meningkat meningkat hingga tiga kali ganda, terutamanya apabila tempoh Bantuan Bayaran Pembiayaan Bersasar berakhir pada 30 Jun ini.

“Ketika ini, ada yang telah mula hampir habis kemampuannya untuk membayar hutang, jadi ada yang tercari-cari pihak bank untuk minta bantuan. Jadi kami juga berusaha untuk membantu sebanyak mungkin kerana dijangka bilangan yang minta bantuan nanti akan meningkat hingga dua tiga kali ganda.

“Memang ramai sebenarnya yang hampir muflis, sebab itu kami cuba sedaya upaya membantu mereka yang mempunyai tunggakan pinjaman sebelum mereka dibankrapkan. Apabila diisytihar bankrap, AKPK tidak boleh lagi membantu, sebaliknya kes mereka akan diuruskan oleh Jabatan Insolvensi,” Eksekutif Kanan AKPK, Rohanizam Talib dipetik Utusan Malaysia.

Jelasnya, bantuan kewangan dan beberapa insentif kerajaan termasuk moratorium sebelum ini banyak mengurangkan beban individu dan angka itu sebenarnya menurun daripada kira-kira 4,500 kes setiap bulan.

Pihak AKPK sedang merancang langkah persediaan awal memandangkan total lockdown bakal akan berkuatkuasa esok dan sedang merangka kerjasama dengan bank bagi membantu mereka yang gagal membayar komitmen dan bayaran balik pinjaman.

“Akan ada sektor ekonomi yang ditutup dan tidak dapat beroperasi nanti, jadi ia tentunya memberi kesan kepada golongan peniaga dan pekerja.

“Dari segi ini, kami boleh membantu mereka yang terkesan dengan menstruktur semula bayaran pinjaman, tetapi pada masa sama membantu mereka mendapat sumber pendapatan seperti pekerjaan sambilan dan perniagaan dalam talian, jadi AKPK dapat membantu secara holistik,” katanya.

Bagaimanapun, Rohanizam menggesa orang ramai supaya berhubung segera dengan AKPK sekiranya mempunyai masalah pengurusan kewangan.

“Ada yang enggan meminta bantuan daripada AKPK kerana takut disenaraihitam, ada yang mengambil pendekatan tunggu dan lihat, itu yang menyebabkan mereka jatuh bankrap. Ada juga yang menyangka AKPK membankrapkan orang, itu tidak benar.

“Kami sudah membantu lebih 300,000 individu daripada terjerumus ke status muflis setakat ini, jadi lebih baik minta bantuan AKPK daripada minta bantuan ah long ataupun mana-mana pihak yang tidak sepatutnya,” katanya.


Dana judi: Bersatu bidas PMX seorang pembohong, mahu ambil tindakan saman

Susulan pengesahan tiada bukti mengaitkan dana judi dengan Perikatan Nasional (PN) di Parlimen semalam, Bersatu membidas Datuk Seri Anwar Ibrahim sebagai seorang pembohong dan mahu mengambil tindakan undang-undang terhadapnya.

Setiausaha Agung Bersatu, Datuk Seri Hamzah Zainudin berkata jawapan rasmi di Parlimen adalah bukti selama ini Perdana Menteri (PMX) membuat tuduhan yang tidak berasas dan satu rekaan semata-mata untuk memburukkan lawan politiknya.

“Jawapan bertulis Datuk Sri Azalina Othman Said di Dewan Rakyat, bertarikh 25 Mei 2023 itu juga secara terang lagi bersuluh mengesahkan bahawa tuduhan Anwar Ibrahim ke atas Perikatan Nasional pada 5 Disember 2022 dan diulanginya pada 6 Disember 2022 adalah rekaan serta pembohongan semata-mata.

“Sama sebagaimana beliau tanpa rasa bersalah membohongi rakyat dengan pelbagai janji yang tidak ditunaikan seperti janji turun harga minyak, janji selesaikan kos sara hidup, janji menentang nepotisme, dan janji perangi rasuah tetapi melantik Timbalan Perdana Menteri yang terbukti terdapat prima facie dan sedang membela diri terhadap 47 pertuduhan di mahkamah,” katanya dalam satu kenyataan hari ini.

Hamzah berkata rakyat perlu mengajar kerajaan campuran semasa Pilihan Raya Negeri (PRN) yang bakal diadakan nanti kerana berbohong dan mengesahkan Bersatu sedang menimbang tindakan undang-undang terhadap Anwar.

“Kezaliman Anwar Ibrahim ini perlu dihukum secara total oleh rakyat terutamanya dalam pilihan raya di enam buah negeri yang bakal berlangsung tidak berapa lama lagi dan kami di Perikatan Nasional sebagaimana telah dijelaskan YB Tan Sri Muhyiddin Yassin di Mahkamah Sesyen Kuala Lumpur, hari ini, sedang menimbangkan tindakan undang-undang ke atas Anwar,” katanya lagi.

Dalam pada itu, Hamzah juga berkata pendakwaan yang dilakukan terhadap pemimpin Bersatu dan PN juga adalah siri pembohongan yang dibuat oleh kerajaan campuran diterajui Anwar.

“Makanya, pendakwaan ke atas pemimpin Bersatu dan Perikatan Nasional khususnya ke atas Tan Sri Muhyiddin Yassin juga merupakan kesinambungan kepada siri pembohongan, fitnah serta konspirasi jahat kerajaan campuran PH-BN dengan menyalahgunakan agensi penguatkuasa dan sistem mahkamah,” katanya lagi.

Semalam, Dewan Rakyat diberitahu tiada sebarang bukti ditemui bagi mengaitkan dana judi yang diterima PN semasa Pilihan Raya Umum Ke-15 (PRU-15) lalu.

Dalam jawapan secara bertulis itu Azalina mengesahkan Suruhanjaya Pencegahan Rasuah Malaysia (SPRM) tidak menemui sebarang maklumat atau bukti berhubung dana judi seperti yang pernah didakwa oleh Anwar sebelum ini.

“Justeru, tiada apa-apa fail siasatan dibuka ke atas isu ini,” katanya dalam jawapan bertulis tersebut.

Beliau berkata demikian bagi menjawab pertanyaan Ahli Parlimen Pasir Mas, Ahmad Fadhli Shaari yang ingin mengetahui status siasatan terhadap dakwaan parti-parti di dalam PN mendapat sumbangan daripada dana judi ketika kempen PRU yang lepas.

Pada Disember tahun lalu, beberapa media melaporkan Anwar membayangkan sebahagian dana pilihan raya PN datang dari syarikat perjudian yang terlibat dengan cabutan khas judi.


Pasukan Khas Jihad Tangani Inflasi tidak akan dibubar, kata Annuar

Pengerusi Pasukan Khas Jihad Tangani Inflasi Tan Sri Annuar Musa menyangkal tuduhan bahawa ia telah gagal melaksanakan tugas mengawal kenaikan harga barang sehingga timbul cadangan untuk membubarkannya.

Annuar yang juga Menteri Komunikasi dan Multimedia berkata ia termasuk tuduhan pasukan itu gagal mengawal kenaikan Kadar Dasar Semalaman (OPR) yang diumumkan Bank Negara Malaysia (BNM) baru-baru ini, menurut laporan Bernama.

Katanya, pasukan itu tidak akan dibubarkan sebaliknya terus bekerja keras untuk memastikan harga barangan dapat dikawal seterusnya membantu rakyat terutama mereka yang berpendapatan rendah.

“Misalnya harga minyak masak turun 40 sen, harga ayam turun…rakyat tetap merasa (penurunan harga). Pasukan ini tidak akan dibubar, banyak lagi kerja kita. Hal berkaitan polisi monetari negara bukan di bawah kuasa pasukan khas ini atau Kabinet, sebaliknya ditentukan jawatankuasanya sendiri (Jawatankuasa Dasar Monetari).

“Kabinet mahupun jawatankuasa kecil yang dibentuk Kabinet (Pasukan Khas Jihad Tangani Inflasi) tak boleh nak mengetepikan dasar monetari kerana ia ada undang-undang sendiri. OPR ditetapkan mengambil kira banyak faktor,” katanya.

Beliau berkata demikian kepada pemberita selepas meninjau persiapan dan raptai sambutan Hari Malaysia 2022 di Banda Hilir semalam.

Turut hadir Ketua Setiausaha Kementerian Komunikasi dan Multimedia Datuk Seri Mohammad Mentek, Ketua Pegawai Eksekutif (CEO) Pertubuhan Berita Nasional Malaysia (Bernama) Roslan Ariffin dan Pengarah Bahagian Pengembangan Seni Budaya, Jabatan Kebudayaan dan Kesenian Negara (JKKN) Rosnan Nordin.

Tegas Annuar, jika harga barang meningkat kerajaan tidak berdiam diri sebaliknya berusaha mengambil langkah intervensi untuk membantu rakyat.

Beliau berkata harga barangan dalam negara masih terkawal dan rendah jika dibandingkan negara jiran, hingga timbul masalah penyeludupan apabila harga barangan di Malaysia lebih murah.

Justeru, kerajaan akan terus meningkatkan kawalan di sempadan untuk memastikan barangan dari Malaysia tidak diseleweng ke negara jiran, katanya.


Misi kemanusiaan HM4P di Palestin turut disertai penyanyi rap Caprice

Oleh Hiekal Rosli
Jurugambar Agenda Daily yang turut serta dalam HM4P

Penyanyi rap, Caprice yang sebelum ini mengundang kontroversi selepas berdebat dengan dua wanita Israel tiba di Palestin untuk menyertai misi kemanusiaan Humanitarian Mission 4 Palestine (HM4P) yang turut disertai petugas media Agenda Daily.

Caprice atau nama sebenarnya Ariz Ramli tiba di Mesir semalam untuk bergabung dengan 16 anggota misi HM4P yang diketuai Datuk Abdul Azeez Abdul Rahim merangkap Pengerusi Biro Kebajikan UMNO Malaysia (BKUM).

Sejurus tiba semalam, Caprice terus menyertai sukarelawan misi HM4P menyampaikan bantuan kemanusiaan, termasuk pengagihan 10 kerusi roda yang disampaikan Abdul Azeez kepada wakil Hospital Palestin di Kaherah yang dikendalikan Persatuan Bulan Sabit Merah Mesir.

Mereka turut melawat beberapa pesakit warga Palestin yang menerima rawatan lanjut di hospital berkenaan, termasuk seorang gadis bernama Mariam berasal dari Gaza yang memerlukan alat bantuan pernafasan.

Hospital Palestin di Kaherah menerima purata bulanan 10 pesakit warga Palestin dari Semenanjung Gaza yang mendapatkan rawatan lanjut ekoran kekangan perkhidmatan kesihatan di wilayah konflik terkepung itu.

Misi HM4P anjuran BKUM selama dua minggu bermula 19 Jun lalu bertujuan menyatakan solidariti rakyat Malaysia kepada warga Palestin selain menyalurkan bantuan kemanusiaan dalam bentuk kewangan, bekalan makanan dan ubat-ubatan kepada Masjid Al-Aqsa di Baitulmaqdis, Tebing Barat dan warga Palestin terjejas di Gaza yang diserang tentera Israel bulan lalu.

Sebelum menyertai anggota misi HM4P di Mesir kelmarin, Abdul Azeez telah mengetuai misi ke Jordan dan menyampaikan sumbangan USD200,000 kepada Tabung Masjid Al-Aqsa yang dikendalikan Kementerian Awqaf Jordan selain menyampaikan sumbangan 1,000 pek makanan kepada pelarian Palestin di empat kem pelarian di negara itu.

Sumbangan kewangan itu telah digunakan untuk menyelenggara dan membaikpulih kerosakan di Masjid Al-Aqsa, termasuk membaiki tingkap, pintu dan sistem siaraya di masjid suci umat Islam itu yang dicemari insiden pencerobohan pihak berkuasa rejim zionis bulan lalu.

Media sebelum ini melaporkan Mesir akan memudahkan laluan ke Gaza kepada badan bukan kerajaan (NGO) Malaysia melalui sempadan Rafah hasil perbincangan di antara Perdana Menteri Tan Sri Muhyiddin Yassin dengan Presiden Mesir Al-Sisi selain usaha digerakkan Menteri Luar, Datuk Seri Hishammuddin Hussein dengan rakat sejawatnya di Mesir.

Serangan rejim Israel ke atas wilayah konflik Gaza yang berakhir dengan gencatan senjata pada 21 Mei lalu menyaksikan kemusnahan harta benda ratusan juta dolar selain mengorbankan lebih 250 warga Palestin, termasuk 66 kanak-kanak.


Siasatlah jika benar menteri Bersatu terlibat skandal LCS, kata Muhyiddin

Presiden Bersatu Tan Sri Muhyiddin Yassin mengalu-alukan pihak berkuasa menyiasat menteri Kabinet Datuk Seri Ismail Sabri Yaakob daripada partinya berhubung projek kapal tempur pesisir pantai (LCS) yang menjadi kontroversi.

Dalam satu kenyataan ringkas malam tadi, Muhyiddin berkata beliau memandang serius penemuan laporan forensik yang didedahkan berhubung projek LCS, yang antara lain mendakwa penglibatan seorang menteri Bersatu dalam skandal itu.

“Saya memandang serius penemuan laporan audit forensik yang telah diterbitkan mengenai skandal LCS yang antara lain menimbulkan dakwaan penglibatan seorang Menteri daripada Bersatu dalam skandal tersebut.

“Menteri berkenaan telah mengeluarkan kenyataan menafikan penglibatan beliau,” katanya menerusi Facebook rasmi beliau.

Muhyiddin yang juga Pengerusi Perikatan Nasional (PN) juga mengulangi gesaannya supaya Suruhanjaya Siasatan Diraja (RCI) ditubuhkan bagi menyiasat skandal terbabit lebih teliti.

“Sebagai sebuah parti yang menjunjung prinsip integriti dan ketelusan, Bersatu menyerahkan sepenuhnya kepada pihak berkuasa untuk menyiasat dakwaan ini sekiranya berasas.

“Seperti pandangan yang pernah saya lontarkan sebelum ini, Kabinet wajar menubuhkan sebuah Suruhanjaya Siasatan Diraja untuk menyiasat skandal ini dengan lebih menyeluruh,” katanya lagi.

Semalam, Menteri di Jabatan Perdana Menteri (Tugas-Tugas Khas) Datuk Dr Abdul Latiff Ahmad menggunakan Facebook untuk menafikan beliau, isteri atau keluarganya mempunyai sebarang kaitan dengan skandal LCS.

Dalam satu kenyataan kemudian, beliau juga mengulangi bahawa tiada seorang pun isterinya bernama Zainab Mohd Salleh, dan tiada ahli keluarganya terlibat dalam pembekalan atau pembinaan LCS.

Sebelum ini, Timbalan Presiden PKR Rafizi Ramli yang menggunakan maklumat daripada dua laporan siasatan berhubung projek perolehan enam kapal LCS itu yang telah dinyahklasifikasikan dan boleh diakses orang awam, untuk menyerang Abdul Latiff.

Kebanyakan apa yang didakwa oleh bekas Ahli Parlimen Pandan itu hanya dipetik daripada Laporan Jawatankuasa Siasatan Tadbir Urus, Perolehan dan Kewangan Kerajaan; Laporan audit forensik dalaman Boustead Heavy Industries Corporation Berhad; dan laporan Jawatankuasa Kira-Kira Wang Negara.


Saksi kes 1MDB dakwa Jho Low bawa mandat Najib

Seorang saksi kes penyelewengan dana RM2.3bilion 1Malaysia Development Berhad (1MDB) mendakwa ahli perniagaan dalam buruan, Low Taek Jho atau Jho Low adalah orang kanan dan membawa mandat Datuk Seri Najib Razak.

Azmi Tahir, 48, saksi pendakwaan ke-12 memberitahu Mahkamah Tinggi Kuala Lumpur ketara peranan Jho Low adalah sebagai penasihat kepada Najib yang merupakan Perdana Menteri ketika itu.

Bekas Ketua Pegawai Kewangan (CFO) 1MDB itu berkata semua arahan Jho Low konsisten dengan tindakan Najib yang akan membuat kelulusan selepas keputusan melibatkan syarikat itu dimuktamadkan.

“Pada saya, peranan Jho Low amatlah ketara sebagai penasihat kepada Najib dan juga boleh dikatakan Jho Low ini adalah orang kanan kepada Najib dan orang yang dipercayai Najib dalam urusan 1MDB ini.

“Kesemua arahan yang dibuat Jho Low adalah konsisten dengan tindakan Najib selepas itu kerana ia akan diluluskan oleh Najib. Jho Low tiada kuasa untuk membuat keputusan dalam 1MDB tetapi Jho Low adalah individu penting yang membawa mandat PM,” katanya dipetik laporan Utusan Malaysia hari ini.

Azmi berkata demikian ketika memberikan keterangan buat kali pertama di mahkamah hari ini pada perbicaraan kes Najib yang juga Ahli Parlimen Pekan yang didakwa atas 25 tuduhan pengubahan wang haram dan salah guna kedudukan serta penyelewengan dana berjumlah RM2.28 bilion di Mahkamah Tinggi.

Ketika membaca pernyataan saksinya, Azmi turut menyatakan surat di antara 1MDB dengan Good Star Limited adalah palsu kerana dia sebagai CFO tidak pernah mengeluarkan sebarang surat kepada syarikat itu.

Tambahnya, Terence Geh Choh Heng yang ketika itu memegang jawatan sebagai Pengarah Eksekutif 1MDB juga tidak mempunyai kuasa untuk menandatangi surat itu kerana lelaki tersebut hanyalah pembantunya.

“Sepanjang saya menjadi CFO kepada 1MDB, tiada sebarang rekod yang menunjukkan 1MDB menerima sebarang pembayaran daripada Good Star dan tiada sebarang rekos menunjukkan Good Star berhutang dengan 1MDB,”katanya.

Pada prosiding terdahulu, bekas Ketua Pegawai Eksekutif 1MDB, Shahrol Azral Ibrahim Halmi dalam keterangannya menyatakan 1MDB telah membuat pembayaran sebanyak AS$700 juta ke akaun Good Star Limited yang dimiliki Jho Low.


Covid-19: Kematian turun tiga hari berturut-turut, kumulatif 34,751 kes

Jumlah kematian akibat komplikasi Covid-19 negara dalam tempoh 24 jam semalam (26 Mac 2022) turun tiga hari berturut-turut sejak 24 Mac yang mencatat 64 kes.

Semalam seramai 34 pesakit Covid-19 dilaporkan meninggal dunia, berbanding 52 yang direkodkan pada Jumaat.

Jumlah itu termasuk lapan kematian di luar fasiliti kesihatan sebelum dibawa ke hospital atau kes ’brought in death’ (BID), menurut statistik laman sesawang CovidNOW Kementerian Kesihatan (KKM) yang dikemas kini jam 7.30 pagi tadi.

Angka terbaharu itu menjadikan kumulatif kematian sejak awal 2020 lalu hingga semalam meningkat kepada 34,751 kes, termasuk 7,326 kes BID.

Data juga menunjukkan Johor dan Kedah mencatat enam kematian akibat Covid-19 semalam, menjadikan kumulatif masing-masing meningkat kepada 4,397 kes dan 2,536 kes.

Johor kini mencatat 368,366 kumulatif positif, dengan 352,365 pesakit telah sembuh, dan 11,604 kes masih aktif.

Daripada jumlah kes aktif itu, 10,890 pesakit menjalani kuarantin di rumah; 71 ditempatkan di PKRC; 609 dimasukkan ke hospital; dan 34 dirawat di unit rawatan rapi (ICU), dengan 31 daripadanya memerlukan alat bantuan pernafasan.

Sehingga 25 Mac, seramai 3,065,257 atau 80.8 peratus populasi di Johor telah lengkap divaksinasi, 3,277,696 atau 86.4 peratus menerima sekurang-kurangnya satu dos dan 2,058,650 atau 75.3 peratus populasi dewasa menerima dos penggalak.

Sementara itu, Kedah pula mencatat kumulatif positif sebanyak 288,315 kes, dengan 272,050 pesakit telah pulih, dan 13,729 kes masih aktif.

Daripada jumlah kes aktif itu, 13,289 pesakit menjalani kuarantin di rumah; 62 ditempatkan di PKRC; 346 dimasukkan ke hospital; dan 32 dirawat di ICU, dengan 15 daripadanya memerlukan alat bantuan pernafasan.

Sehingga Jumaat lalu, seramai 1,581,073 atau 72.1 peratus populasi di Kedah telah lengkap divaksinasi, 1,658,988 atau 75.7 peratus menerima sekurang-kurangnya satu dos dan 714,427 atau 45.9 peratus populasi dewasa menerima dos penggalak.

Sementara itu, bagi negeri-negeri lain, Selangor mencatat lima kes kematian semalam, diikuti Perak (tiga); masing-masing dua kes di Negeri Sembilan, Pahang, Pulau Pinang, Sabah, Sarawak, serta Terengganu; dan masing-masing satu kes di Kelantan serta Melaka.

Tiada kes kematian akibat Covid-19 dilaporkan di Perlis, Kuala Lumpur, Labuan dan Putrajaya, semalam.

Pecahan kes berkaitan Covid-19 di setiap negeri sehingga 26 Mac 2022.


Covid-19: Wanita hamil perlu vaksin segera

Jutaan rakyat Malaysia menangisi pemergian penyanyi terkenal, Siti Sarah Raisuddin yang meninggal dunia pada awal pagi Isnin lalu akibat dijangkiti Covid-19.

Sebelum itu, pada jam 5 petang Jumaat lalu, Siti Sarah yang hamil tujuh bulan, selamat melahirkan anak keempat yang juga bayi lelaki secara pembedahan.

Menurut kajian baharu dari Pusat Kawalan dan Pencegahan Penyakit (CDC), wanita mengandung yang dijangkiti Covid-19 dan dimasukkan ke hospital kerana berisiko berdepan komplikasi serius selain boleh berdepan risiko tinggi melahirkan bayi pramatang.

Terdapat juga kemungkinan risiko besar lain menanti iaitu anak dalam kandungan mati sebelum bersalin.

Penemuan yang membimbangkan itu selaras dengan beberapa laporan sebelumnya bahawa wanita hamil mungkin berdepan risiko tinggi mendapat penyakit teruk apabila mereka dijangkiti Covid-19.

Kehamilan boleh mendedahkan wanita terhadap jangkitan dan penyakit yang teruk berdasarkan beberapa sebab.

Sistem kekebalan tubuh ditekan ketika kehamilan, tindak balas yang dirancang untuk mencegah reaksi buruk terhadap janin tetapi meningkatkan pendedahan ibu terhadap jangkitan virus.

Perubahan fisiologi lain ketika kehamilan juga dapat meningkatkan bahaya kepada wanita. Paru-paru mungkin terkesan akibat terkena rahim yang mengembang dan sistem kardiovaskular terpaksa ‘bekerja keras’.

Covid-19 juga dapat meningkatkan risiko pembekuan darah dan memberi kesan ke atas plasenta yang memberi janin makan.

Menurut Pakar Perunding Perbidanan dan Sakit Pantai Hospital Sungai Petani, Dr. Norhayati Kasim, selain golongan tua yang paling ramai dijangkiti Covid-19, antara golongan dikelaskan sebagai berisiko tinggi sudah pasti ialah wanita hamil dan kanak-kanak.

“Wanita hamil yang mengalami gejala yang lebih teruk dan lewat mendapatkan rawatan mungkin mengalami tanda jangkitan paru-paru yang lebih serius dinasihatkan agar mendapatkan penjagaan yang teliti.

Tambah beliau, ibu hamil yang mempunyai simptom Covid-19 perlu menghubungi unit bersalin mereka dan unit bersalin akan menguruskan tempat dan masa yang tepat untuk sesi pemeriksaan. Mereka tidak perlu menghadiri rutin klinik antenatal kerana bimbang hal ini akan menyebarkan virus tersebut jika dia bertukar menjadi positif Covid-19.

“Sekiranya mempunyai gejala seperti demam, batuk, selsema dan sakit tekak beritahulah pihak klinik ibu dan anak supaya pemeriksaan dapat ditangguhkan sehingga tempoh pengasingan tamat.

“Wanita hamil juga harus lebih prihatin dalam mengamalkan penjarakan sosial dan mengurangkan kontak dengan orang lain. Ia adalah penting untuk wanita hamil tidak merantau atau pulang ke kampung untuk bersalin supaya risiko jangkitan Covid-19 dapat dikurangkan atau kontak yang rapat dengan pesakit Covid-19, ia perlu dimaklumkan dengan jelas kepada pasukan pemeriksaan biasanya diletakkan di pintu masuk hospital dan juga pakar obstetrik anda,” katanya.

Dalam pada itu,  pakar bedah, Dr. Amalina Che Bakri menggalakkan wanita hamil untuk mendapatkan vaksin Covid-19 secepat mungkin.

“Kajian menunjukkan, mereka yang mendapat jangkitan Covid-19 semasa mengandung mempunyai risiko yang lebih tinggi untuk mendapat jangkitan teruk dan meningkatkan risiko masuk ke hospital berbanding dengan mereka yang tidak mengandung dan risiko lebih tinggi untuk kelahiran pra matang dan kematian bayi sewaktu lahir,” katanya dalam Instagram miliknya.

Tambah Dr. Amalina, kajian melibatkan seramai 7530 wanita hamil divaksin dan  7530  lagi tidak divaksin  menunjukkan ibu mengandung yang mendapat vaksin mendapat perlindungan dan risiko lebih rendah untuk mendapat jangkitan berbanding mereka yang tidak.

“Kolej Diraja Obstetrik dan Ginekologi (RCOG) mengatakan vaksin boleh diberi kepada ibu mengandung tidak kira tahap kehamilan (dengan persetujuan) dan pakar mengatakan wanita mengandung perlu melengkapkan dua dos sebelum melahirkan atau sebelum masuk trimester ketiga kerana ini adalah peringkat yang paling genting. Pada tahap ini risiko paling tinggi tanpa mengira umur wanita hamil. Justeru golongan ini digalakkan untuk mendapat vaksin kerana risiko yang tinggi kepada mereka,” ujarnya.


Faktanya, Pakatan Harapan tawan Putrajaya semasa Anwar dalam penjara

Selepas gagal sekali lagi Datuk Seri Anwar Ibrahim dalam usaha untuk menjadi Perdana Menteri (PM), blok pembangkang kini bergelora apabila suara-suara akar umbi yang semakin tidak mempercayai Presiden PKR tersebut.

Akar umbi memiliki asasnya untuk menolak Anwar kerana faktanya kejayaan Pakatan Harapan (PH) menawan Putrajaya adalah semasa Ketua Pembangkang itu berada dalam penjara, gerakan pembangkang tersusun kerana ketua yang mengemudi bahtera bukan Anwar.

Untuk rekod, keberadaan Anwar dalam penjara memberi kelebihan kepada Tun Dr Mahathir Mohamad untuk mengatur strategi menumbangkan Barisan Nasional (BN) buat kali pertama dalam sejarah negara.

Jadi apa bezanya Anwar mengetuai PH dengan Dr Mahathir mengetuai PH?

Terlalu besar jurang perbezaan cara Anwar menggepalai PH, namun boleh disimpulkan strategi paling bodoh yang diaturnya adalah bersekongkol dengan Presiden UMNO, Datuk Seri Ahmad Zahid Hamidi.

Dr Mahathir tidak akan sesekali berkomplot dengan kumpulan kleptokrat semata-mata untuk menumbangkan musuhnya, berbeza dengan Anwar yang sanggup mempercayai anak muridnya hanya semata-mata mahu menjadi PM.

Prinsip dan integriti Dr Mahathir jauh lebih tinggi berbanding Anwar, namun difahami umum kerana terdesak untuk mengejar cita-citanya semua sanggup digadaikan dan kini pembangkang dipandang serong oleh rakyat kerana terlalu gelojoh untuk berkuasa sehingga sanggup mengikut telunjuk kumpulan kleptokrat.

Kumpulan Dr Mahathir yang berada di blok pembangkang hanya berbekalkan empat Ahli Parlimen (MP), namun mereka kukuh sebagai satu pasukan dan boleh membuli PH yang jauh lebih banyak kerusi di Dewan Rakyat.

Blok pembangkang PH mungkin cuba menukar naratif dengan mendakwa kononnya berpegang kepada prinsip ketelusan dan integriti, namun realitinya mereka adalah pendukung besar kepada kejayaan kleptokrat kembali berkuasa di Putrajaya.

Apakah Anwar masih cuba menafikan dan cuba memanipulasi bukti-bukti yang jelas didepan mata rakyat beliau adalah pencatur utama yang bekerjasama dengan Zahid dan bekas PM, Datuk Seri Najib Razak?

Di bibir mulut orang ramai sekarang ini adalah bagaimana seorang cikgu boleh ditipu anak muridnya, hampir seantero negara dan mungkin dunia mengetahui kisah ini. Malah, cerita Anwar ditipu Zahid menjadi bahan ejekan dan gurauan dikalangan orang ramai.

Dimana Anwar mahu menyembunyikan perasaan malunya? Anwar mungkin tidak akan mengakui kelemahan dirinya, lebih-lebih lagi ditipu secara depan-depan sebegini.

Lebih malang lagi, Anwar bersama blok pembangkang digambarkan sebagai kumpulan yang gila kuasa dan hanya berebut jawatan PM bukan mahu membela nasib rakyat yang terjejas pendapatan dan kehilangan pekerjaan.

Retorik politik kononnya mahu membela rakyat kini sudah tidak lagi relevan kerana faktanya yang dihidangkan di depan kaca mata umum adalah sikap angkuh dan tamak pemimpin pembangkang.

Peluang yang terhidang untuk membentuk satu corak politik yang lebih matang semasa Tan Sri Muhyiddin Yassin membuat tawaran secara terbuka di kaca televisyen sudah terlepas, kini dengan tidak malunya pembangkang mendesak supaya tawaran tersebut dihidupkan semula.

Muhyiddin tidak seperti Anwar yang membuat rundingan secara senyap-senyap tidak diketahui umum dengan Zahid dan Najib, malah banyak pertemuan rahsia ketiga-tiga pemimpin itu berlaku tanpa diketahui.

Tawaran dibuat Muhyiddin adalah secara terbuka kerana kejujurannya untuk membawa negara menuju ke arah satu corak politik baharu yang lebih matang dan bertamadun, namun rakyat lebih terpukau dengan retorik Anwar dan Zahid yang secara sepakat menolak ia mentah-mentah.

Bagi Anwar, tiada individu lain yang layak menjadi PM selain dirinya. Itu yang menjadi masalah apabila seorang yang terlalu bercita-cita tinggi sehingga tidak mengukur baju di badannya.

Beberapa kenyataan yang dikeluarkan Majlis Presiden PH beberapa hari ini jelas menunjukkan betapa bebalnya Anwar yang masih bercita-cita untuk menjadi calon PM bagi blok pembangkang.

Berapa banyak lagi peluang yang ingin diberikan kepada Anwar, sudah-sudahlah diperbodohkan begitu sahaja sehingga pembangkang terlupa matlamat yang lebih besar iaitu menjadi semak dan imbang kepada kerajaan bukannya menjadi alat kepada Anwar untuk menjadi PM.

Jika PH mahu sekali lagi mengulangi kejayaan menumbangkan UMNO dan BN, takkan mahu menunggu Anwar masuk penjara sekali lagi baharu sedar diri? Namun, itu mungkin satu-satu cara untuk memberi pengajaran kepada blok pembangkang jika masih berdegil terpukau dengan janji manis Anwar.


Putin umum Russia tawan Mariupol

Presiden Vladimir Putin mengumumkan tentera Russia telah menawan sepenuhnya bandar pelabuhan Mariupol hari ini, tatkala beliau mengarahkan askarnya untuk tidak melakukan serangan ke atas kilang besi dan keluli yang menjadi kubu terakhir askar Ukraine.

Bagaimanapun beliau mengarahkan askar Russia melakukan kepungan ketat kilang keluli Azovstal.

Tentera Russia telah mengebom bandar pelabuhan di tenggara Ukraine sejak awal konflik dan menyebabkannya kebanyakan yang tinggal adalah runtuhan.

Dalam beberapa minggu kebelakangan ini, Russia menganggarkan ribuan askar Ukraine bersembunyi di dalam terowong dan kubu di loji keluli yang luas itu, ketika tentera Russia menggempur tapak berkenaan dan berulang kali mengeluarkan kata dua mengarahkan mereka menyerah diri.

Ukraine bagaimanapun, menafikan seluruh Mariupol telah jatuh di tangan Russia.

Penawanan Mariupol menjadi kemenangan terbesar Kremlin dalam perang di Ukraine. Ia akan membantu Moscow mendapatkan lebih banyak pantai, melengkapkan jambatan darat antara Russia dan Semenanjung Crimea, yang dirampas Moscow pada 2014.

Ia juga akan membolehkan Putin mengalihkan lebih banyak kuasa ke pertempuran yang lebih besar untuk kawasan perindustrian di timur Ukraine. – Agensi


Swasta bantu atasi masalah air tidak terhasil di Kedah: MB

Kerajaan Negeri Kedah akan membabitkan pihak swasta dalam membantu menangani masalah air tidak terhasil (NRW) di negeri itu.

Menteri Besar Datuk Seri Muhammad Sanusi Md Nor berkata buat masa ini, kerajaan negeri telah mendapat kelulusan daripada Suruhanjaya Perkhidmatan Air Negara (SPAN) serta sedang menunggu keputusan Menteri Alam Sekitar dan Air, lapor Bernama.

“Bagi mengatasi masalah NRW ini, kita akan libatkan pihak swasta dan Kedah bakal menjadi negeri pertama yang melibatkan pihak swasta tetapi perlu dapat kebenaran daripada SPAN dan menteri terlibat dahulu sebelum proses berkenaan dapat diteruskan.

“Pihak swasta akan melabur dalam infrastruktur dan banyak kos dapat dijimatkan. Sasaran kita ialah menurunkan kadar NRW negeri daripada 50 kepada 25 peratus dalam tempoh 15 tahun akan datang,” katanya ketika mengulas isu air di Kedah.

Beliau berkata demikian kepada pemberita di Majlis Rumah Terbuka Hari Raya Aidilfitri Menteri Besar Kedah di Seri Mentaloon hari ini yang dihadiri lebih 10,000 pengunjung.

Muhammad Sanusi berkata penglibatan pihak swasta turut membantu menjimatkan kos elektrik sebanyak 60 peratus yang perlu ditampung oleh kerajaan negeri.

“Kos air tidak tinggi seperti kos elektrik kerana setahun kita perlu bayar RM180 juta kepada Tenaga Nasional Berhad. Pam kita sudah tua serta memerlukan minyak dan elektrik yang tinggi, hendak tukar pam makan kos berjuta jadi kena perlahan-lahan buat pertukaran.

“Negeri maju yang lain seperti Selangor pun ada masalah air, jadi sabar. Saya bukan hendak halalkan masalah itu tetapi kita sedang usahakan dan saya beri jaminan dalam tempoh tiga tahun lagi, masalah infrastruktur yang melibatkan air akan selesai,” katanya.

Beliau berkata semua proses sedang berjalan dan sebaik mendapat kelulusan untuk menggantikan paip lama di lokasi kritikal terutama di kawasan bandar, ia akan segera dilakukan bagi mengelak berlaku masalah kebocoran.

Katanya beliau memahami rintihan rakyat Kedah namun berharap mereka dapat bersabar kerana langkah untuk menangani isu air memakan masa dan kos yang tinggi.


Peguam Najib jejas sistem kehakiman bakal kena tindakan tatatertib: Majlis Peguam

Majlis Peguam Malaysia hari ini telah mencadangkan tindakan tatatertib diambil terhadap peguam tertentu yang pernah atau merupakan sebahagian daripada pasukan undang-undang dalam rayuan terakhir Datuk Seri Najib Razak yang sedang berlangsung berkaitan kes SRC International Sdn Bhd (SRC).

Tanpa menamakan peguam terbabit, Presiden Majlis Peguam Karen Cheah Yee Lynn berkata peguam berkenaan telah bertindak “tidak profesional” ketika kes itu, yang telah menyaksikan beberapa siri liku-liku.

“Pelbagai percubaan untuk menjejaskan sistem kehakiman melalui strategi tidak bertanggungjawab itu adalah penyelewengan sistem keadilan kita dan penyalahgunaan proses mahkamah

“Peguam bela dan peguam cara yang terlibat dalam perbuatan sedemikian telah menjadikan diri mereka tidak profesional dan perlu menghadapi tindakan tatatertib,” katanya dalam satu kenyataan.

Cheah menegaskan bahawa peguam diharap dapat menjaga maruah profesion undang-undang dan mematuhi piawaian profesional tertinggi seperti yang ditetapkan di bawah Kaedah-Kaedah Profesion Undang-undang (Amalan dan Etiket) 1978.

“Majlis Peguam Malaysia mengambil pendirian bahawa apabila seorang peguam baharu mengambil alih sesuatu kes, peguam itu mesti mematuhi Peraturan 6(a) dalam kaedah berkenaan yang menyatakan bahawa seorang peguam bela dan peguam cara tidak boleh menerima sebarang taklimat melainkan dia semunasabahnya pasti boleh untuk hadir dan mewakili pelanggan pada tarikh perbicaraan yang ditetapkan oleh mahkamah.

“Peguam baharu itu juga mesti mematuhi Peraturan 24(a) kaedah berkenaan yang memperuntukkan bahawa peguam bela dan peguam cara hendaklah berusaha sedaya upaya untuk bersedia bagi menghadapi perbicaraan pada hari yang ditetapkan,” katanya menurut MalayMail.

Beliau juga berkata bahawa “bukan hak automatik” untuk pelanggan melepaskan peguam mereka, atau peguam melepaskan diri mereka sendiri – dan keputusan untuk membenarkan langkah sedemikian akhirnya terpulang kepada mahkamah.

Semalam, peguam utama Datuk Seri Najib Razak, Hisyam Teh Poh Teik memohon menarik diri daripada mewakili bekas Perdana Menteri itu dalam rayuan terakhir terhadap sabitan menyalahgunakan dana SRC International Sdn Bhd.

Pada permulaan prosiding semalam, Hisyam memohon maaf kepada panel lima hakim di Mahkamah Persekutuan dan memohon menarik diri setelah permohonan Najib untuk menangguhkan perbicaraan akhir itu ditolak.

Panel hakim diketuai Ketua Hakim Negara Tun Tengku Maimun Tuan Mat menolak permohonan Hisyam Teh untuk menarik diri, sambil berpendapat peguam itu gagal menunjukkan sebab untuk berbuat demikian.

“Kami menolak permintaannya untuk melepaskan diri. Beliau (Hisyam Teh) masih dalam rekod sebagai peguam utama,” kata Tengku Maimun.

Pada sidang media kemudian, Hisyam Teh berkata beliau tidak berada dalam kedudukan untuk mengambil bahagian dalam prosiding rayuan semasa kerana tidak diberi masa, yang telah dimohon kepada mahkamah, dan dinafikan untuk membuat persiapan yang diperlukan bagi membela Najib.

“Saya tidak nampak cara bermakna saya boleh bertindak dalam prosiding berkenaan kerana kami sebenarnya tidak bersedia,” katanya.

Hari ini, (19 Ogos) Hisyam Teh sekali lagi bertegas untuk tidak mengemukakan sebarang hujahan bagi pihak Najib – yang akan membawa bekas Presiden UMNO itu terus ke penjara jika rayuan terakhir itu ditolak.

Pada hari sama juga, Najib membuat satu lagi kejutan di Mahkamah Persekutuan dengan menamatkan khidmat firma guaman Zaid Ibrahim Sufian TH Liew & Partners yang baharu sahaja dilantik mewakilinya, daripada bertindak sebagai peguam caranya dalam rayuan terakhir itu.

Keputusan Najib itu disampaikan kepada Mahkamah Persekutuan oleh Hisyam Teh.

Ini adalah kali kedua Najib bertindak menamatkan pasukan undang-undangnya setelah mengambil tindakan sama terhadap peguam yang mewakilinya sepanjang kes SRC itu, Tan Sri Muhammad Shafee Abdullah, pada 25 Julai.

Bekas Presiden UMNO itu memberhentikan Tetuan Shafee & Co yang mewakilinya dalam kes SRC sejak 4 Julai 2018 dan melantik firma guaman Tetuan Zaid Ibrahim Suffian TH Liew & Partners sebagai peguam cara baharu, dengan Hisyam Teh sebagai peguam utama serta Liew Teck Huat dan Rueben Mathiaravanam sebagai peguam bersama.

Najib mengemukakan rayuan terakhir di Mahkamah Persekutuan bagi mengetepikan sabitan dan hukuman penjara 12 tahun serta denda RM210 juta yang dihadapinya dalam kes penyelewengan dana RM42 juta milik SRC.

Pada 8 Disember tahun lalu, Mahkamah Rayuan mengekalkan sabitan salah yang dikenakan Mahkamah Tinggi Kuala Lumpur pada 28 Julai 2020 selepas didapati bersalah atas tujuh pertuduhan membabitkan penyelewengan dana SRC.


Warisan sahkan tanding semua kerusi Parlimen di Perlis

Semua kerusi Parlimen di Perlis akan ditandingi Parti Warisan pada Pilihan Raya Umum ke-15 (PRU-15) kali ini.

Perkara itu disahkan Pengerusi Warisan Perlis Abdul A’zib Saad yang memberitahu perkara tersebut mendapat persetujuaan daripada Presiden Warisan Datuk Seri Mohd Shafie Apdal.

Selain itu, Warisan juga akan bertanding 15 kerusi Dewan Undangan Negeri (DUN) Perlis.

“Senarai nama calon telah diserahkan kepada pucuk pimpinan parti dan akan diumumkan dalam masa dua atau tiga hari lagi,” katanya dipetik laporan Bernama.

Warisan dilancarkan di Perlis pada Jun lepas oleh Mohd Shafie, dan PRU15 merupakan kali pertama bagi parti yang diasaskan di Sabah itu bertanding di Perlis.

Perlis mempunyai 15 kerusi DUN. Sebelum pembubaran DUN penggal ke-14 pada 14 Okt, 10 kerusi diwakili Barisan Nasional (BN), tiga PKR dan dua PAS.

Suruhanjaya Pilihan Raya (SPR) menetapkan 19 Nov sebagai tarikh pengundian bagi PRU15, penamaan calon pada 5 Nov dan pengundian awal pada 15 Nov.


GST tak popular kerana beri kesan kepada orang miskin: Pakar ekonomi

Satu daripada sebab cukai barangan dan perkhidmatan (GST) tidak popular dalam kalangan rakyat berpendapatan rendah dan sederhana ialah sifat regresif – cenderung bergerak ke belakang – cukai tersebut, iaitu membabitkan golongan miskin dan kaya secara sama rata.

Ketua Pakar Ekonomi Bank Islam Malaysia Berhad Mohd Afzanizam Abdul Rashid, berpendapat disebabkan cukai itu dikenakan kepada semua transaksi tanpa mengira status sosioekonomi, GST memberi beban yang tidak sepatutnya kepada kelompok miskin.

“Ini bermakna perlu ada pengecualian dan langkah lain yang dilaksanakan bersama-sama GST, khususnya bagi meringankan beban yang ditanggung oleh isi rumah dan individu miskin,” katanya menurut laporan Bernama hari ini.

GST merupakan cukai penggunaan dan dikenakan terhadap hampir kesemua transaksi dalam proses pengeluaran – terpakai ke atas kira-kira 60 peratus barangan dan perkhidmatan di bawah Indeks Harga Pengguna berbanding hanya 38 peratus bawah SST.

Namun, kelembapan ekonomi berserta peningkatan kos sara hidup yang merupakan kesan penularan pandemik Covid-19, menuntut Malaysia mencari sumber pendapatan baharu bagi mengisi semula perbendaharaannya yang menyusut teruk.

Buat masa ini kerajaan melihat GST, sistem cukai tidak popular yang diperkenalkan pada 2015 dan menjana RM44 bilion pada 2017, sebagai penyelesaian kepada masalah itu.

Dalam temu bual dengan akhbar Jepun Nikkei Asia pada 31 Mei lalu, Perdana Menteri Datuk Seri Ismail Sabri Yaakob berkata kerajaan menimbang untuk memperkenalkan semula GST bagi menampung kerugian itu.

“Kami kehilangan kira-kira RM20 bilion (AS$4.6 bilion) dari segi hasil tahunan apabila GST dimansuhkan,” beliau dipetik berkata, namun menjelaskan kemudian bahawa GST tidak akan dilaksanakan dalam masa terdekat.

Dalam keadaan Malaysia mengalami inflasi – kesan daripada pandemik, berserta konflik Russia-Ukraine dan perubahan iklim – kebanyakan pakar bersetuju tindakan memperkenalkan semula GST sekarang mungkin akan memburukkan lagi keadaan rakyat dan berpotensi mencetuskan kemelesetan tatkala ekonomi negara masih lagi bergelut untuk kembali bernafas.

Kebanyakan pakar ekonomi bersetuju, namun mereka berpandangan GST harus ditambah baik terlebih dahulu sebelum dilaksanakan buat kali kedua.

Menteri Kewangan Tengku Datuk Seri Zafrul Abdul Aziz memberitahu pemberita kerajaan masih meneliti pelbagai sistem cukai termasuk sama ada menambah baik Cukai Jualan dan Perkhidmatan (SST) semasa atau memperkenalkan semula GST dan cara pelaksanaannya jika cukai itu kembali diwujudkan.

Katanya pelaksanaan cukai baharu juga mengambil masa iaitu kira-kira sembilan bulan selepas diluluskan oleh Parlimen.

Penganalisis ekonomi daripada Putra Business School, Prof Madya Ahmed Razman Abdul Latiff pula berkata “Kita memang cukup hebat dalam memperkenalkan skim atau pendekatan baharu, namun agak teruk dalam pelaksanaan.”

Pakar juga bersetuju, jika dilaksanakan dengan betul, GST adalah lebih cekap dan adil serta mampu meningkatkan hasil negara menerusi pertambahan sumber pendapatan. Selain itu, disebabkan GST pernah dilaksanakan sebelum ini, proses transisi kepada sistem tersebut juga akan lebih mudah dan cepat.

“Ini kerana setiap perniagaan menjadi ejen pengutip cukai secara tidak langsung dan mereka beroleh insentif daripada tuntutan semula cukai input (bayaran balik),” kata Ahmed Razman.

Bagaimanapun kata kunci di sini ialah pelaksanaan yang betul. Penganalisis memberitahu Bernama pelaksanaan kali pertama GST menghadapi masalah kerana ramai pengilang dan pembekal dalam rantaian bekalan tidak menerima bayaran balik seperti yang tertakluk dalam sistem itu.

“Apabila (pengeluar) tidak menerima bayaran balik daripada kerajaan, mereka berdepan kos yang lebih tinggi dan terpaksa meningkatkan harga bagi menampung defisit tunai,” jelasnya.

Keadaan itu mencetuskan kesan melata cukai ke atas cukai, iaitu bertentangan dengan matlamat GST. Setiap pihak dalam rantaian sepatutnya menerima bayaran balik tuntutan cukai input mereka dalam tempoh 14 hari selepas barangan dan perkhidmatan berpindah ke peringkat seterusnya dalam rantaian dengan pengguna akhir menjadi pembayar GST.

Pada 2019, kerajaan dilaporkan gagal membayar balik tuntutan Kredit Cukai Input (ITC) kepada pihak dalam rantaian bekalan. Pada tahun itu kerajaan memulangkan semula RM9.5 bilion kepada 76,002 premis yang berdaftar dengan GST.

Setakat Julai 2020, Kementerian Kewangan telah membayar balik kira-kira RM1.264 bilion kepada 4,316 perniagaan dengan lebih banyak syarikat dijangka menerima bayaran tuntutan balik mereka menjelang akhir tahun.

Menurut pakar, kerajaan perlu memastikan kesemua mekanisme sudah tersedia termasuk perniagaan juga boleh memenuhi tuntutan sistem baharu itu sebelum melaksanakan semula GST. Bagaimanapun tidak semua pemerhati yakin kerajaan akan dapat menyelesaikan segala masalah yang timbul.

Sekalipun begitu, Afzanizam berkata sebaik sahaja semua isu berbangkit telah diatasi, GST dapat menangani masalah ekonomi bayangan, iaitu perniagaan yang tidak berdaftar, sekali gus meningkatkan keupayaan kerajaan dalam mentadbir dan mengurus ekonomi, selain menambah baik kemampuan mengutip lebih banyak hasil.

“Sehubungan itu juga keupayaan untuk menyokong ekonomi ketika mendepani kejutan seperti yang kita lalui semasa pandemik, yang mana kerajaan terpaksa berbelanja besar, dapat ditambah baik,” ujar beliau.

Prof Dr Yeah Kim Leng daripada Sunway University Bussines School, berkata memandangkan GST adalah cukai penggunaan – bermakna mereka yang lebih banyak berbelanja khususnya untuk barangan mewah tidak perlu seperti udang kara, mereka perlu membayar lebih bagi menikmati keistimewaan itu – hadkan jumlah barang yang dikecualikan cukai.

“Kita hadapi (masalah) ini sebelum ini apabila udang kara dikecualikan GST. Saya rasa keju, semua ini, tidak patut dikecualikan.

“Saya rasa itu sebabnya lebih baik kita hadkan pengecualian itu ke atas sejumlah kecil barang sahaja. Saya berpendapat prinsip itu harus diteruskan dari segi mereka bentuk sistem yang mantap dan boleh mampan,” katanya.

Beliau berkata jika sesetengah daripada aspek GST memberikan impak negatif terhadap kumpulan berpendapatan rendah, maka kerajaan harus menanganinya, bukan dengan menghapuskan GST, tetapi menggunakan kaedah lain seperti pindahan tunai dan subsidi.

Memandangkan GST dan pengecualiannya memberikan kesan ke atas golongan miskin dan kaya, Ahmed Razman mencadangkan agar kerajaan meningkatkan pendapatan dengan menyasarkan golongan yang lebih berkemampuan membayar cukai, iaitu golongan kaya.

“Kita boleh memperkenakan cukai keuntungan modal, khususnya untuk mereka yang terlibat dalam dagangan saham. Pada masa ini, jika kita beli saham pada harga RM1 seunit dan tiba-tiba dijual pada harga RM10, iaitu untung RM9, tidak ada cukai dikenakan di situ.

“Jadi, daripada kenakan cukai ke atas semua ahli masyarakat, rasanya ada mekanisme lebih baik untuk menyasarkan mereka yang ada kekayaan berlebihan. Namun sudah tentu ini lebih rumit berbanding GST,” katanya. – Bernama